N Á V R H

ZÁKON

z ... 2017,

ktorým sa mení a dopĺňa zákon č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov a ktorým sa  dopĺňa zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení zákona č. 129/2010 Z. z., zákona č. 132/2013 Z. z., zákona č. 117/2015 Z. z., zákona č. 437/2015 Z. z., zákona č. 91/2016 Z. z. a zákona č. 125/2016 Z. z. sa mení a dopĺňa takto:

1. V § 1 ods. 1 písm. c) sa za slovo „zaistenia“ vkladá čiarka a slová „alebo finančných sprostredkovateľov z iného členského štátu v sektore poskytovania úverov na bývanie“.
	
2. V § 1 sa odsek 1 dopĺňa písmenom e), ktoré znie:
„e) niektoré vzťahy súvisiace s poskytovaním finančných služieb finančnou inštitúciou.“.

3. V § 1 ods. 2 písm. b) sa za slovo „zaistenia“ vkladá čiarka a slová „finančnému sprostredkovateľovi z iného členského štátu v sektore poskytovania úverov na bývanie“ a za slovo „poradcovi“ sa vkladá čiarka a slová „na účely uzavretia, zmeny alebo ukončenia zmluvy o poskytnutí finančnej služby“ sa nahrádzajú slovami „ak poskytovateľ tejto informácie nepodnikne žiadne ďalšie kroky k uzavretiu zmluvy o poskytnutí finančnej služby“.
 
4. V § 1 sa odsek 2 dopĺňa písmenom j), ktoré znie:
„j) poskytovanie informácií o finančných produktoch, o finančnom agentovi, finančnom sprostredkovateľovi z iného členského štátu v sektore poistenia alebo zaistenia, finančnom sprostredkovateľovi z iného členského štátu v sektore poskytovania úverov na bývanie, viazanom investičnom agentovi, finančnom poradcovi, finančnej inštitúcii potenciálnemu klientovi, ak poskytovateľ tejto informácie nepodnikne žiadne ďalšie kroky k uzavretiu zmluvy o poskytnutí finančnej služby.“.

5. V § 1 ods. 3 písmeno b) znie:
„b) sprostredkovateľa doplnkového poistenia, ak sú súčasne splnené tieto podmienky:
1. poistenie je doplnkom tovaru alebo služby dodanej poskytovateľom, ak takéto poistenie kryje
1a. riziko poruchy, straty alebo poškodenia tovaru, alebo nevyužitia služby poskytnutej týmto poskytovateľom, alebo
1b. poškodenie alebo stratu batožiny a iné riziká spojené s cestovaním objednaným u tohto poskytovateľa,
2. výška poistného zaplateného za poistný produkt neprevyšuje sumu 600 eur vypočítaných pomerne z ročného základu,
3. odchylne od bodu 2, ak poistenie je doplnkové k službe uvedenej v prvom bode a trvanie tejto služby nepresahuje tri mesiace, zaplatené poistné na osobu neprevyšuje sumu 200 eur.“.

6. V § 2 sa odsek 1 dopĺňa písmenom e), ktoré znie:
„e) poskytovanie informácií o jednej alebo viacerých zmluvách o poskytnutí finančnej služby v súlade s kritériami, ktoré si klienti zvolia prostredníctvom webového sídla alebo iných médií, ako aj predloženie porovnania jednotlivých produktov vrátane ceny a porovnania týchto produktov alebo poskytnutie zľavy z ceny zmluvy o poskytnutí finančnej služby, ak klient môže na konci procesu priamo alebo nepriamo uzatvoriť zmluvu o poskytnutí finančnej služby prostredníctvom webového sídla alebo iných médií.“.

7. V § 2 odsek 3 sa vkladá nová prvá veta, ktorá znie: „Finančné sprostredkovanie podľa odseku 1 je možné v sektore kapitálového trhu vykonávať výlučne vo vzťahu k finančným nástrojom podľa odseku 2.“.

8. V § 4 písm. a) piatom bode sa za slová „poskytovania úverov“ vkladá čiarka a slová „úverov na bývanie14aa)“. 

Poznámka pod čiarou k odkazu 14aa znie:
„14aa) Zákon č. 90/2016 Z. z. o úveroch na bývanie a o zmene a doplnení niektorých zákonov v znení zákona č. 299/2016 Z. z.“.

9. V § 4 písm. b) sa za slovo „styk“ vkladá čiarka a slová „veriteľ podľa osobitného predpisu15a)“.

Poznámka pod čiarou k odkazu 15a znie:
„15a) § 2 ods. 1 písm. a) zákona č. 90/2016 Z. z.“.

10. V § 4 písm. i) prvom bode sa slová „na osobitný“ nahrádzajú slovami „v hotovosti alebo na“.

11. V § 4 písm. l) sa za slovo „garantom“ vkladá slovo „fyzická“.

12. § 4 sa dopĺňa písmenami m) až  s), ktoré znejú:
„m) odmenou akákoľvek provízia, odplata alebo iný druh platby vrátane ekonomickej výhody alebo iná peňažná výhoda, nepeňažná výhoda alebo stimul, ktoré sa ponúkajú alebo dávajú v súvislosti s činnosťami distribúcie finančnej služby,
n) hostiteľským členským štátom je členský štát, v ktorom finančný sprostredkovateľ z iného členského štátu v sektore poistenia alebo zaistenia alebo finančný sprostredkovateľ z iného členského štátu v sektore poskytovania úverov na bývanie vykonáva svoju činnosť prostredníctvom pobočky alebo na základe práva na slobodné poskytovanie služieb,
o) pobočkou finančného sprostredkovateľa z iného členského štátu je organizačná zložka finančného sprostredkovateľa z iného členského štátu umiestnená na území Slovenskej republiky; za pobočku sa považuje aj zriadenie kancelárie vedenej zamestnancom finančného sprostredkovateľa z iného členského štátu alebo inou osobou, ktorá má oprávnenie časovo neobmedzene vykonávať finančné sprostredkovanie v mene finančného sprostredkovateľa z iného členského štátu,
p) hlavným miestom výkonu činnosti je miesto, v ktorom má finančný sprostredkovateľ z iného členského štátu v sektore poistenia alebo zaistenia alebo finančný sprostredkovateľ z iného členského štátu v sektore poskytovania úverov na bývanie ústredie, z ktorého sa riadi jeho hlavná obchodná činnosť,
r) kvalifikovanou účasťou priamy podiel alebo nepriamy podiel, ktorý predstavuje 10 % alebo viac percent na základnom imaní právnickej osoby alebo na hlasovacích právach v právnickej osobe, vypočítaných podľa osobitného predpisu21a) alebo podiel, ktorý umožňuje vykonávať významný vplyv na riadení tejto právnickej osoby,
s) investičným produktom založeným na poistení je poistný produkt, ktorý ponúka hodnotu pri splatnosti alebo odkupnú hodnotu, pričom táto hodnota splatnosti alebo odkupná hodnota sú úplne alebo čiastočne, priamo alebo nepriamo vystavené pohybom na finančnom trhu a nezahŕňa 
1. odvetvia neživotného poistenia uvedeného v prílohe č. 121b)  
2. zmluvy životného poistenia, ak je poistné plnenie v rámci poistnej zmluvy splatné až po smrti alebo z dôvodu nespôsobilosti v dôsledku zranenia, choroby alebo zdravotného postihnutia, 
3. produkty starobného dôchodkového sporenia14b),
4. produkty doplnkového dôchodkového sporenia12).“.

Poznámky pod čiarou k odkazom 21a a 21b, znejú:
„21a) § 41 a 42 zákona č. 429/2002 Z. z. v znení neskorších predpisov.
21b) Zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov.“.

13. V § 6 ods. 2 v úvodnej vete sa za slová „Ak v“ vkladajú slová „odseku 5,“. 

14. V § 6 sa odsek 2 dopĺňa sa písmenom d), ktoré znie:
„d) sprostredkovateľ doplnkového poistenia.“.

15. § 6 sa dopĺňa odsekom 5, ktorý znie:
„(5) Finančné sprostredkovanie môže na území Slovenskej republiky vykonávať aj finančný sprostredkovateľ z iného členského štátu v sektore poskytovania úverov na bývanie podľa § 11d.“.

16. V § 10 ods. 2 sa za slová „Ak v“ vkladajú slová „odseku 4 a“.

17. § 10 sa dopĺňa odsekom 4, ktorý znie:
„(4) Finančné poradenstvo môže na území Slovenskej republiky vykonávať aj finančný sprostredkovateľ z iného členského štátu v sektore poskytovania úverov na bývanie podľa § 11d.“.

18. § 11 vrátane nadpisu znie:

„Finančný sprostredkovateľ z iného členského štátu
v sektore poistenia alebo zaistenia

§ 11

 (1) Finančný sprostredkovateľ z iného členského štátu v sektore poistenia alebo zaistenia môže na území Slovenskej republiky vykonávať finančné sprostredkovanie alebo finančné poradenstvo prostredníctvom svojej pobočky bez povolenia na vykonávanie finančného sprostredkovania alebo bez povolenia na vykonávanie finančného poradenstva, ak mu bolo oprávnenie na vykonávanie finančného sprostredkovania alebo oprávnenie na vykonávanie finančného poradenstva udelené v príslušnom členskom štáte, a to na základe súhlasného písomného oznámenia príslušného orgánu dohľadu domovského členského štátu doručeného Národnej banke Slovenska. Národná banka Slovenska bez zbytočného odkladu informuje príslušný orgán dohľadu domovského členského štátu o jeho prijatí. 
(2) Národná banka Slovenska v lehote 30 dní odo dňa doručenia oznámenia podľa odseku 1 oznámi príslušnému orgánu dohľadu domovského členského štátu ustanovenia všeobecne záväzných právnych predpisov, ktoré sa budú vzťahovať na vykonávanie finančného sprostredkovania alebo finančného poradenstva pobočky finančného sprostredkovateľa z iného členského štátu v sektore poistenia alebo zaistenia na území Slovenskej republiky.
(3) Pobočka finančného sprostredkovateľa z iného členského štátu v sektore poistenia alebo zaistenia môže začať vykonávať svoju činnosť na území Slovenskej republiky po doručení oznámenia Národnej banky Slovenska podľa odseku 2 alebo po uplynutí lehoty 30 dní odo dňa doručenia oznámenia podľa odseku 1 Národnej banke Slovenska.
(4) Národná banka Slovenska nesie zodpovednosť za dodržiavanie ustanovení § 32 až 34 a §37b až 37d a opatrení prijatými na ich základe pobočkou finančného sprostredkovateľa z iného členského štátu v sektore poistenia alebo zaistenia.  Na tieto účely je Národná banka Slovenska oprávnená preskúmať opatrenia pobočky finančného sprostredkovateľa z iného členského štátu v sektore poistenia alebo zaistenia a požadovať nápravu zistených nedostatkov. Národná banka Slovenska môže od finančného sprostredkovateľa z iného členského štátu v sektore poistenia alebo zaistenia, ktorý vykonáva svoju činnosť na území Slovenskej republiky požadovať informácie v rovnakom rozsahu ako od finančného agenta alebo finančného poradcu so sídlom na území Slovenskej republiky. 
(5) Ak Národná banka Slovenska zistí, že finančný sprostredkovateľ z iného členského štátu v sektore poistenia alebo zaistenia pri vykonávaní svojej činnosti porušil ustanovenia § § 32 až 34 a §37b až 37d), bez zbytočného odkladu vyzve finančného sprostredkovateľa z iného členského štátu v sektore poistenia alebo zaistenia, aby v určenej lehote uskutočnil nápravu. Národná banka Slovenska o porušení všeobecne záväzných právnych predpisov informuje príslušný orgán dohľadu domovského členského štátu.
(6) Ak Národná banka Slovenska zistí, že finančný sprostredkovateľ z iného členského štátu v sektore poistenia alebo zaistenia pri vykonávaní svojej činnosti porušil ustanovenia tohto zákona  a Národná banka Slovenska neuzavrela v súvislosti s týmto finančným sprostredkovateľom z iného členského štátu v sektore poistenia alebo zaistenia dohodu s príslušným orgánom dohľadu domovského členského štátu podľa § 11c ods.1, bez zbytočného odkladu o tom informuje príslušný orgán dohľadu domovského členského štátu. 
(7) Ak napriek opatreniam prijatým príslušným orgánom dohľadu domovského členského štátu alebo ak sa tieto opatrenia ukázali ako neprimerané, alebo ak domovský členský štát neprijal žiadne opatrenia a finančný sprostredkovateľ z iného členského štátu v sektore poistenia alebo zaistenia  naďalej porušuje všeobecne záväzné právne predpisy, môže Národná banka Slovenska po predchádzajúcom informovaní príslušného orgánu dohľadu domovského členského štátu uložiť opatrenia potrebné na skončenie a odstránenie protiprávneho stavu a na nápravu zistených nedostatkov. Ak je to nevyhnutné, môže Národná banka Slovenska zabrániť finančnému sprostredkovateľovi z iného členského štátu v sektore poistenia alebo zaistenia vykonávať činnosť na území Slovenskej republiky. Finančný sprostredkovateľ z iného členského štátu v sektore poistenia alebo zaistenia je povinný opatrenia vykonať.
(8) Národná banka Slovenska môže požiadať o Európsky orgán pre poisťovníctvo a dôchodkové poistenie zamestnancov o pomoc v súlade s osobitným predpisom.22b)
(9) Národná banka Slovenska môže prijať primerané a nediskriminačné opatrenie na prevenciu alebo udeliť sankciu za porušenie všeobecne záväzných predpisov, ak je nevyhnutne potrebné okamžite zasiahnuť v záujme ochrany práv finančných spotrebiteľov a ak sú podobné opatrenia v domovskom členskom štáte neprimerané alebo nedostatočné. Ak je to nevyhnutné, môže Národná banka Slovenska zabrániť finančnému sprostredkovateľovi z iného členského štátu v sektore poistenia alebo zaistenia vykonávať činnosť na území Slovenskej republiky. Finančný sprostredkovateľ z iného členského štátu v sektore poistenia alebo zaistenia je povinný opatrenia vykonať.
(10) Národná banka Slovenska je povinná oznámiť a odôvodniť každé opatrenie prijaté podľa odsekov 4, 6 a 8 príslušnému finančnému sprostredkovateľovi z iného členského štátu v sektore poistenia alebo zaistenia. O prijatých opatreniach informuje aj príslušný orgán dohľadu domovského členského štátu, Európsky orgán pre poisťovníctvo a dôchodkové poistenie zamestnancov a Európsku komisiu. 
(11) Ustanovenia odsekov 1 až 10 sa vzťahujú na sprostredkovateľa doplnkového poistenia z iného členského štátu rovnako.“.

Poznámka pod čiarou k odkazu 22b znie: 
„22b) Čl. 19 nariadenia Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (Ú. v. EÚ L 331, 15.12.2010) v platnom znení.“.

19. Za § 11 sa vkladajú § 11a až 11d, ktoré znejú: 

„§ 11a

(1) Finančný sprostredkovateľ z iného členského štátu v sektore poistenia alebo zaistenia môže na území Slovenskej republiky vykonávať finančné sprostredkovanie alebo finančné poradenstvo na základe práva slobodného poskytovania služieb po doručení oznámenia príslušného orgánu dohľadu domovského členského štátu, v ktorom má sídlo v rozsahu podľa § 20 ods. 1, Národnej banke Slovenska. Národná banka Slovenska bez zbytočného odkladu informuje príslušný orgán dohľadu domovského členského štátu o jeho prijatí. 
(2) Ak Národná banka Slovenska zistí, že finančný sprostredkovateľ z iného členského štátu v sektore poistenia alebo zaistenia pri vykonávaní svojej činnosti porušil ustanovenia tohto zákona a iných všeobecne záväzných právnych predpisov bez zbytočného odkladu o tom informuje príslušný orgán dohľadu domovského členského štátu. 
(3) Ak napriek opatreniam prijatým príslušným orgánom dohľadu domovského členského štátu alebo ak sa tieto opatrenia ukázali ako neprimerané, alebo ak domovský členský štát neprijal žiadne opatrenia a finančný sprostredkovateľ z iného členského štátu v sektore poistenia alebo zaistenia  naďalej porušuje všeobecne záväzné právne predpisy, môže Národná banka Slovenska po predchádzajúcom informovaní príslušného orgánu dohľadu domovského členského štátu uložiť opatrenia potrebné na skončenie protiprávneho stavu a na odstránenie a na nápravu zistených nedostatkov. Ak je to nevyhnutné, môže Národná banka Slovenska zabrániť finančnému sprostredkovateľovi z iného členského štátu v sektore poistenia alebo zaistenia vykonávať činnosť na území Slovenskej republiky. Finančný sprostredkovateľ z iného členského štátu v sektore poistenia alebo zaistenia je povinný opatrenia vykonať.
(4) Národná banka Slovenska môže požiadať Európsky orgán pre poisťovníctvo a dôchodkové poistenie zamestnancov o pomoc v súlade s osobitným predpisom.22b)
(5) Národná banka Slovenska môže prijať opatrenie alebo udeliť sankciu za porušenie všeobecne záväzných predpisov, ak je potrebné okamžite zasiahnuť v záujme ochrany práv finančných spotrebiteľov. Ak je to nevyhnutné, môže Národná banka Slovenska zabrániť finančnému sprostredkovateľovi z iného členského štátu v sektore poistenia alebo zaistenia vykonávať činnosť na území Slovenskej republiky. Finančný sprostredkovateľ z iného členského štátu v sektore poistenia alebo zaistenia je povinný opatrenia vykonať.  
(6) Národná banka Slovenska je povinná oznámiť a odôvodniť každé opatrenie prijaté podľa odsekov 3 a 5 príslušnému finančnému sprostredkovateľovi z iného členského štátu v sektore poistenia alebo zaistenia. O prijatých opatreniach informuje aj príslušný orgán dohľadu domovského členského štátu, Európsky orgán pre poisťovníctvo a dôchodkové poistenie zamestnancov a Európsku komisiu. 
(7) Ak odoberie príslušný orgán dohľadu domovského členského štátu finančnému sprostredkovateľovi z iného členského štátu v sektore poistenia alebo zaistenia oprávnenie na vykonávanie jeho činnosti, prijme Národná banka Slovenska bez zbytočného odkladu po tom, keď sa o tejto skutočnosti dozvie, opatrenia na zamedzenie vykonávania finančného sprostredkovania alebo finančného poradenstva finančnému sprostredkovateľovi z iného členského štátu v sektore poistenia alebo zaistenia.
(8) Ustanovenia odsekov 1 až 7 sa vzťahujú na sprostredkovateľa doplnkového poistenia z iného členského štátu rovnako.

§ 11b

(1) Národná banka Slovenska môže uzavrieť dohodu s príslušným orgánom dohľadu domovského členského štátu o tom, že prevezme jeho kompetencie uvedené v § 21 až 39, ak sa hlavné miesto výkonu činnosti finančného sprostredkovateľa z iného členského štátu v sektore poistenia alebo zaistenia nachádza v Slovenskej republike. 
(2) Národná banka Slovenska môže prijať primerané opatrenia, ktoré zabránia finančnému sprostredkovateľovi z iného členského štátu v sektore poistenia alebo zaistenia vykonávať činnosť na území Slovenskej republiky na základe slobody poskytovať služby alebo slobody usadiť sa, ak sa príslušná činnosť úplne alebo primárne zameriava na územie Slovenskej republiky výlučne s cieľom vyhnúť sa právnym ustanoveniam, ktoré by sa uplatňovali, ak by finančný sprostredkovateľ z iného členského štátu mal svoj trvalý pobyt alebo sídlo na území Slovenskej republiky a ak jeho činnosť vážne ohrozuje riadne fungovanie trhov s poistením a zaistením na území Slovenskej republiky, ak ide o ochranu spotrebiteľov. Ak nastane takáto situácia, Národná banka Slovenska po informovaní príslušného orgánu domovského členského štátu môže v súvislosti s týmto finančným sprostredkovateľom z iného členského štátu prijať všetky vhodné opatrenia potrebné na ochranu práv spotrebiteľov. Národná banka Slovenska môže požiadať Európsky orgán pre poisťovníctvo a dôchodkové poistenie zamestnancov o pomoc v súlade s osobitným predpisom.22b)
(3) Ustanovenia odsekov 1 až 2 sa vzťahujú na sprostredkovateľa doplnkového poistenia z iného členského štátu rovnako.

§ 11c
Sprostredkovateľ doplnkového poistenia

(1) Sprostredkovateľom doplnkového poistenia sa rozumie osoba iná ako banka, zahraničná banka, pobočka zahraničnej banky, obchodník s cennými papiermi, zahraničný obchodník s cennými papiermi, pobočka zahraničného obchodníka s cennými papiermi, správcovská spoločnosť, zahraničná správcovská spoločnosť, pobočka zahraničnej správcovskej spoločnosti a zahraničná investičná spoločnosť, ktorá za odmenu vykonáva finančné sprostredkovanie v sektore poistenia alebo zaistenia ako doplnkovú činnosť, ak sú splnené tieto podmienky:
1. hlavnou odbornou činnosťou nie je finančné sprostredkovanie  v sektore poistenia alebo zaistenia,
	2. osoba ponúka len určité poistné produkty, ktoré sú doplnkom produktu alebo služby,
	3. príslušné poistné produkty nezahŕňajú životné poistenie ani riziká vyplývajúce z hmotnej zodpovednosti, ak nepredstavujú doplnok produktu alebo služby, ktoré nie sú ponúkané v rámci jej hlavnej odbornej činnosti.
(2) Na sprostredkovateľa doplnkového poistenia, ktorého navrhovateľom je samostatný finančný agent, sa uplatňujú ustanovenia tohto zákona upravujúce pôsobenie podriadeného finančného agenta.
(3) Na sprostredkovateľa doplnkového poistenia, ktorého navrhovateľom je finančná inštitúcia v sektore poistenia alebo zaistenia, sa uplatňujú ustanovenia tohto zákona upravujúce pôsobenie viazaného finančného agenta.

§ 11d
Finančný sprostredkovateľ z iného členského štátu
v sektore poskytovania úverov na bývanie

(1) Finančný sprostredkovateľ z iného členského štátu v sektore poskytovania úverov na bývanie je oprávnený na území Slovenskej republiky vykonávať finančné sprostredkovanie alebo finančné poradenstvo v poskytovaní úverov na bývanie v rozsahu, v akom je oprávnený vykonávať finančné sprostredkovanie alebo finančné poradenstvo v sektore poskytovania úverov vo svojom domovskom členskom štáte, a to prostredníctvom pobočky alebo na základe práva na slobodné poskytovanie služieb; finančný sprostredkovateľ z iného členského štátu v sektore poskytovania úverov na bývanie nesmie v Slovenskej republike poskytovať sprostredkovanie úverov na bývanie, ktoré ponúka veriteľ z iného členského štátu, ktorý nie je  zahraničnou bankou alebo pobočkou zahraničnej banky, ak takýto veriteľ nemá oprávnenie poskytovať úvery na bývanie v Slovenskej republike.
(2) Na základe oznámenia príslušného orgánu dohľadu domovského členského štátu o tom, že finančný sprostredkovateľ z iného členského štátu v sektore poskytovania úverov na bývanie má úmysel vykonávať finančné sprostredkovanie alebo finančné poradenstvo na území Slovenskej republiky podľa odseku 1, Národná banka Slovenska do 30 dní odo dňa doručenia tohto oznámenia oznámi tomuto orgánu dohľadu podmienky vykonávania finančného sprostredkovania alebo finančného poradenstva v sektore poskytovania úverov na bývanie na území Slovenskej republiky podľa tohto zákona a zapíše takéhoto finančného sprostredkovateľa do registra.
(3) Finančný sprostredkovateľ z iného členského štátu v sektore poskytovania úverov na bývanie je oprávnený začať vykonávať finančné sprostredkovanie alebo finančné poradenstvo na území Slovenskej republiky po uplynutí 30 dní odo dňa, keď bol informovaný príslušným orgánom dohľadu domovského členského štátu o oznámení podľa odseku 2 zaslanom Národnej banke Slovenska.
(4) Ak ide o pobočku finančného sprostredkovateľa z iného členského štátu v sektore poskytovania úverov na bývanie, predtým ako táto pobočka začne na území Slovenskej republiky vykonávať finančné sprostredkovanie alebo finančné poradenstvo v sektore poskytovania úverov na bývanie alebo do dvoch mesiacov od prijatia oznámenia od príslušného orgánu dohľadu domovského členského Národná banka Slovenska prijme potrebné opatrenia na začatie vykonávania dohľadu nad pobočkou finančného sprostredkovateľa z iného členského štátu v sektore poskytovania úverov na bývanie a ak je to potrebné, oznámi podmienky vykonávania finančného sprostredkovania alebo finančného poradenstva v sektore poskytovania úverov na bývanie na území Slovenskej republiky finančnému sprostredkovateľovi z iného členského štátu v sektore poskytovania úverov na bývanie.
(5) Na finančného sprostredkovateľa z iného členského štátu v sektore poskytovania úverov na bývanie sa vzťahujú ustanovenia osobitného predpisu.22c) Na finančného sprostredkovateľa z iného členského štátu v sektore poskytovania úverov na bývanie sa vzťahujú ustanovenia § 15 ods. 7, § 16 ods. 4 a 10, § 22 ods. 5, § 32 až § 34 a § 38 ods. 2, 11 až 14 primerane. Národná banka Slovenska je oprávnená preskúmať dodržiavanie ustanovení podľa prvej a druhej vety pobočkou finančného sprostredkovateľa z iného členského štátu v sektore poskytovania úverov na bývanie a požadovať nápravu zistených nedostatkov. Národná banka Slovenska môže od finančného sprostredkovateľa z iného členského štátu v sektore poskytovania úverov na bývanie, ktorý vykonáva svoju činnosť na území Slovenskej republiky požadovať informácie v rovnakom rozsahu ako od finančného agenta alebo finančného poradcu so sídlom na území Slovenskej republiky. 
(6) Ak Národná banka Slovenska zistí, že finančný sprostredkovateľ z iného členského štátu v sektore poskytovania úverov na bývanie pri vykonávaní svojej činnosti porušil ustanovenia uvedené v odseku 5 prvej a druhej vete, bez zbytočného odkladu vyzve finančného sprostredkovateľa z iného členského štátu v sektore poskytovania úverov na bývanie, aby v určenej lehote uskutočnil nápravu. 
(7) Ak Národná banka Slovenska zistí, že finančný sprostredkovateľ z iného členského štátu v sektore poskytovania úverov na bývanie nevykonal nápravu podľa odseku 6, Národná banka Slovenska po informovaní príslušného orgánu dohľadu domovského členského štátu môže prijať opatrenia, ktorých účelom je zabránenie ďalšiemu porušovaniu ustanovení uvedených v odseku 5 v prvej a druhej vete; tieto opatrenia Národná banka Slovenska oznámi príslušnému orgánu dohľadu domovského členského štátu.
(8) Ak napriek opatreniam prijatým Národnou bankou Slovenska podľa odseku 7 finančný sprostredkovateľ z iného členského štátu v sektore poskytovania úverov na bývanie naďalej porušuje všeobecne záväzné právne predpisy, môže Národná banka Slovenska po predchádzajúcom informovaní príslušného orgánu dohľadu domovského členského štátu prijať opatrenia potrebné na skončenie protiprávneho stavu a na odstránenie a nápravu zistených nedostatkov alebo uložiť finančnému sprostredkovateľovi z iného členského štátu v sektore poskytovania úverov na bývanie sankciu podľa § 39, a ak je to nevyhnutné, môže Národná banka Slovenska zabrániť finančnému sprostredkovateľovi z iného členského štátu v sektore poskytovania úverov na bývanie vykonávať činnosť na území Slovenskej republiky; tieto opatrenia Národná banka Slovenska oznámi Európskej komisii. 
(9) Ak Národná banka Slovenska zistí, že finančný sprostredkovateľ z iného členského štátu v sektore poskytovania úverov na bývanie pri vykonávaní svojej činnosti porušil ustanovenia  iné ako sú uvedené v odseku 5, bez zbytočného odkladu o tom informuje príslušný orgán dohľadu domovského členského štátu. Ak napriek opatreniam prijatým príslušným orgánom dohľadu domovského členského štátu alebo ak sa tieto opatrenia ukázali ako neprimerané, alebo ak domovský členský štát neprijal žiadne opatrenia a finančný sprostredkovateľ z iného členského štátu v sektore poskytovania úverov na bývanie naďalej pokračuje v činnosti v rozpore so záujmom ochrany práv finančných spotrebiteľov, Národná banka Slovenska môže
a) po predchádzajúcom informovaní príslušného orgánu dohľadu domovského členského štátu uložiť opatrenia potrebné na ochranu práv finančných spotrebiteľov a v záujme ochrany finančného trhu prijať opatrenia na skončenie protiprávneho stavu a na odstránenie a na nápravu zistených nedostatkov, a ak je to nevyhnutné, Národná banka Slovenska môže zabrániť finančnému sprostredkovateľovi z iného členského štátu v sektore poskytovania úverov na bývanie vykonávať činnosť na území Slovenskej republiky,
b) požiadať o pomoc Európsky orgán dohľadu (Európsky orgán pre bankovníctvo) v súlade s osobitným predpisom.22d)
 	(10) O prijatých opatreniach podľa odseku 9 písm. a) informuje Národná banka Slovenska Európsky orgán dohľadu (Európsky orgán pre bankovníctvo) a Európsku komisiu. 
(11) Príslušný orgán dohľadu domovského členského štátu môže vykonať kontrolu na mieste v pobočke finančného sprostredkovateľa z iného členského štátu v sektore poistenia alebo zaistenia umiestnenej v Slovenskej republike po informovaní Národnej banky Slovenska.“.

Poznámky pod čiarou k odkazom 22c a 22d znejú:
„22c) § 3, § 6, § 7, § 21, § 22 a 25 zákona č. 90/2016 Z. z. v znení zákona č. 299/2016 Z. z.
22d) Čl. 19 nariadenia Európskeho parlamentu a Rady (EÚ) č. 1093/2010 z  24. novembra 2010 , ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010) v platnom znení.“.

20. V § 13 ods. 1 písm. d) sa na konci pripájajú tieto slová: „úverov na bývanie a spotrebiteľských úverov,“.

21. V § 13 sa odsek 2 dopĺňa písmenom f), ktoré znie:
„f) sprostredkovateľov doplnkového poistenia.“.

22. V § 13 sa odsek 4 dopĺňa písmenom e), ktoré znie:
„e) finančných sprostredkovateľov z iného členského štátu v sektore poskytovania úverov na bývanie, ak ide o podregister podľa odseku 1 písm. d).“. 

23. V § 14 ods. 6 sa na konci pripájajú tieto vety: „Národná banka Slovenska návrh na zápis odmietne, ak má informácie, že osoba uvedená v návrhu na zápis nespĺňa podmienky na výkon činnosti  podľa tohto zákona; tým nie je dotknuté ustanovenie odseku 3. O odmietnutí návrhu na zápis informuje Národná banka Slovenska navrhovateľa elektronicky do desiatich kalendárnych dní odo dňa jeho prijatia. Poplatok za odmietnutý návrh na zápis sa nevracia.“.

24. V § 14 odsek 7 znie: 
„(7) Finančný agent a finančný poradca sú oprávnení začať vykonávať finančné sprostredkovanie alebo finančné poradenstvo v príslušnom sektore odo dňa zápisu do príslušného zoznamu v príslušnom podregistri.“.

25. V § 14 odsek 9 znie: 
„(9) Ak ide o fyzickú osobu, Národná banka Slovenska zapíše samostatného finančného agenta, alebo finančného poradcu do príslušného zoznamu v príslušnom podregistri podľa § 13 do desiatich kalendárnych dní odo dňa nadobudnutia právoplatnosti rozhodnutia o udelení  povolenia podľa § 18 a priradí tejto osobe registračné číslo. Ak ide o právnickú osobu, Národná banka Slovenska zapíše samostatného finančného agenta,  alebo finančného poradcu do príslušného zoznamu v príslušnom podregistri podľa § 13 do desiatich kalendárnych dní odo dňa, v ktorom ju samostatný finančný agent alebo finančný poradca predložením výpisu z obchodného registra informoval o zápise povolenej činnosti do obchodného registra podľa § 18 ods. 18 a priradí tejto osobe registračné číslo.“.

26. § 14 sa dopĺňa odsekmi 13 a 14, ktoré znejú:
„(13) Národná banka Slovenska do jedného mesiaca odo dňa prijatia oznámenia podľa § 11d ods. 2 zapíše finančného sprostredkovateľa z iného členského štátu v sektore poskytovania úverov na bývanie do príslušného zoznamu v príslušnom podregistri podľa § 13.
(14) Národná banka Slovenska odmietne vykonať zápis do registra finančnému sprostredkovateľovi z iného ako členského štátu, ak všeobecne záväzné právne predpisy štátu, ktorými sa riadi jedna alebo viac osôb, s ktorými tvorí tento finančný sprostredkovateľ skupinu s úzkymi väzbami, bránia účinnému dohľadu Národnej banky Slovenska.“.

27. V § 15 ods. 5 sa na konci pripájajú tieto vety: „Národná banka Slovenska návrh na zmenu zápisu odmietne, ak má informácie o tom, že osoba uvedená v návrhu na zmenu zápisu, ak ide o rozšírenie výkonu činnosti, nespĺňa podmienky na výkon činnosti  podľa tohto zákona; tým nie je dotknuté ustanovenie odseku 2. O odmietnutí návrhu na zmenu zápisu informuje Národná banka Slovenska navrhovateľa elektronicky do desiatich kalendárnych dní odo dňa jeho prijatia. Poplatok za odmietnutý návrh na zmenu zápisu sa nevracia.“.

28. V § 16 ods. 2 sa vypúšťajú písmená d) a f).

Doterajšie písmeno e) sa označuje ako písmeno d) a doterajšie písmená g) a h) sa označujú ako písmená e) a f).

29. V § 16 ods. 3 sa slová „mu nebolo preukázané splnenie požiadaviek na odbornú spôsobilosť v lehotách podľa § 21 ods. 10 písm. a) a b) alebo ak mu nebolo preukázané overenie jeho odbornej spôsobilosti v lehote podľa § 22 ods. 2“ nahrádzajú slovami „viazaný finančný agent, podriadený finančný agent alebo viazaný investičný agent prestal spĺňať požiadavky na odbornú spôsobilosť, dôveryhodnosť alebo opakovane závažným spôsobom porušil ustanovenia tohto zákona, osobitných predpisov26a) alebo iných všeobecne záväzných právnych predpisov, ktoré sa vzťahujú na vykonávanie finančného sprostredkovania“.

Poznámka pod čiarou k odkazu 26a znie:
„26a) Napríklad zákon č. 747/2004 Z. z. v znení neskorších predpisov, zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov.“.

30. V § 16 ods. 6 sa slová „písm. a) až d)  a písm. f) až h)“ nahrádzajú slovami „písm. a) až c) a písm. e) až g)“ a slová „písm. e)“ sa nahrádzajú slovami „písm. d)“.

31. § 17 vrátane nadpisu znie:

„§ 17
Evidované údaje a zverejňované údaje

	(1) Evidovanými údajmi v zozname samostatných finančných agentov sú 
 a) registračné číslo, 
 b) registračné číslo v registri vedenom v oblasti sprostredkovania poistenia, sprostredkovania zaistenia, sprostredkovania investičných služieb a sprostredkovania doplnkového dôchodkového sporenia Národnou bankou Slovenska do 31. decembra 2009, ak bolo pridelené, 
 c) číslo rozhodnutia o udelení príslušného povolenia podľa § 18, 
 d) obchodné meno, adresa sídla a identifikačné číslo, ak bolo pridelené, telefónne číslo a adresa elektronickej pošty, ak ide o právnickú osobu; ak ide o právnickú osobu so sídlom mimo územia Slovenskej republiky, eviduje sa aj adresa, telefónne číslo a adresa elektronickej pošty organizačnej zložky na území Slovenskej republiky a meno,  priezvisko, rodné číslo vedúceho organizačnej zložky na území Slovenskej republiky a dátum začiatku a ukončenia vykonávania jeho funkcie, 
 e) meno, priezvisko, rodné číslo, identifikačné číslo, adresa trvalého pobytu a miesta podnikania, telefónne číslo a adresa elektronickej pošty, ak ide o fyzickú osobu, 
 f) meno, priezvisko, rodné číslo a adresa trvalého pobytu člena štatutárneho orgánu zodpovedného za vykonávanie finančného sprostredkovania, ak ide o právnickú osobu, 
 g) meno, priezvisko, adresa trvalého pobytu a rodné číslo odborného garanta a dátum začiatku a ukončenia vykonávania jeho funkcie, ak samostatný finančný agent má odborného garanta, 
 h) dátum vzniku a dátum zániku oprávnenia vykonávať finančné sprostredkovanie, a to pre každý sektor osobitne, 
 i) dôvod zániku oprávnenia vykonávať finančné sprostredkovanie, a to pre každý sektor osobitne, 
 j) názvy iných členských štátov, na ktorých území je samostatný finančný agent oprávnený vykonávať finančné sprostredkovanie, ak ide o samostatného finančného agenta, ktorý vykonáva finančné sprostredkovanie v sektore poistenia alebo zaistenia podľa § 20, alebo ak ide o samostatného finančného agenta, ktorý vykonáva finančné sprostredkovanie v sektore poskytovania úverov na bývanie podľa § 20b,
 k) dátum vzniku a dátum zániku oprávnenia vykonávať finančné sprostredkovanie na území iných členských štátov v sektore poistenia alebo zaistenia alebo v sektore poskytovania úverov na bývanie, a to pre každý členský štát osobitne, 
 l) obchodné meno a identifikačné číslo každej finančnej inštitúcie, s ktorou má samostatný finančný agent uzavretú zmluvu podľa § 7, 
m) dátum začatia a dátum ukončenia platnosti každej zmluvy podľa § 7, 
n) údaje o poistení zodpovednosti za škodu podľa § 30 v rozsahu dátum začiatku a dátum ukončenia platnosti poistnej zmluvy v jednotlivých sektoroch, dátum začiatku a dátum ukončenia účinnosti poistnej zmluvy v jednotlivých sektoroch, údaje o poisťovateľovi v rozsahu obchodné meno a identifikačné číslo, údaj o prevzatí zodpovednosti za škodu podriadených finančných agentov, s ktorými má uzatvorenú zmluvu podľa § 9, 
o) dátum zmeny zápisu v registri s vyznačením evidovaného údaja, ktorého sa zmena zápisu v registri týka. 
 	(2) Národná banka Slovenska na svojom webovom sídle zverejňuje zo zoznamu samostatných finančných agentov údaje uvedené v odseku 1 písm. a) až h), j) až n) okrem rodného čísla. 
	(3) Evidovanými údajmi v zozname viazaných finančných agentov sú 
a) registračné číslo, 
 b) registračné číslo v registri vedenom v oblasti sprostredkovania poistenia, sprostredkovania zaistenia, sprostredkovania investičných služieb a sprostredkovania doplnkového dôchodkového sporenia Národnou bankou Slovenska do 31. decembra 2009, ak bolo pridelené, 
 c) obchodné meno, adresa sídla a identifikačné číslo, ak bolo pridelené, telefónne číslo a adresa elektronickej pošty, ak ide o právnickú osobu; ak ide o právnickú osobu so sídlom mimo územia Slovenskej republiky, eviduje sa aj adresa, telefónne číslo a adresa elektronickej pošty organizačnej zložky na území Slovenskej republiky a meno, priezvisko a rodné číslo vedúceho organizačnej zložky na území Slovenskej republiky a dátum začiatku a ukončenia vykonávania jeho funkcie, 
d) meno, priezvisko, rodné číslo, identifikačné číslo, adresa trvalého pobytu a miesta podnikania, telefónne číslo a adresa elektronickej pošty, ak ide o fyzickú osobu, 
e) meno, priezvisko, rodné číslo a adresa trvalého pobytu člena štatutárneho orgánu zodpovedného za vykonávanie finančného sprostredkovania, ak ide o právnickú osobu, 
f) meno, priezvisko, adresa trvalého pobytu a rodné číslo odborného garanta a dátum začiatku a ukončenia vykonávania jeho funkcie, ak viazaný finančný agent má odborného garanta, 
g) obchodné meno, adresa sídla a identifikačné číslo navrhovateľa, ak bolo pridelené, telefónne číslo a adresa elektronickej pošty, ak ide o právnickú osobu; ak ide o právnickú osobu so sídlom mimo územia Slovenskej republiky, eviduje sa aj adresa, telefónne číslo a adresa elektronickej pošty organizačnej zložky na území Slovenskej republiky a meno, priezvisko a rodné číslo vedúceho organizačnej zložky na území Slovenskej republiky a dátum začiatku a ukončenia vykonávania jeho funkcie, alebo meno, priezvisko, rodné číslo, identifikačné číslo, adresa trvalého pobytu a miesta podnikania, telefónne číslo a adresa elektronickej pošty navrhovateľa, ak ide o fyzickú osobu, 
 h) dátum vzniku a dátum zániku oprávnenia vykonávať finančné sprostredkovanie, a to pre každý sektor osobitne; ak ide o sektor poistenia alebo zaistenia, tieto údaje sa evidujú osobitne pre životné poistenie a pre neživotné poistenie, 
 i) názvy iných členských štátov, na ktorých území je viazaný finančný agent oprávnený vykonávať finančné sprostredkovanie, ak ide o viazaného finančného agenta, ktorý vykonáva finančné sprostredkovanie v sektore poistenia alebo zaistenia podľa § 20 alebo ktorý vykonáva finančné sprostredkovanie v sektore poskytovania úverov na bývanie podľa § 20b, 
 j) dátum vzniku a dátum zániku oprávnenia vykonávať finančné sprostredkovanie na území iných členských štátov v sektore poistenia alebo zaistenia alebo v sektore poskytovania úverov na bývanie, a to pre každý členský štát osobitne, 
k) údaje o poistení zodpovednosti za škodu podľa § 30 v rozsahu dátum začiatku a dátum ukončenia platnosti poistnej zmluvy v jednotlivých sektoroch, dátum začiatku a dátum ukončenia účinnosti poistnej zmluvy v jednotlivých sektoroch, údaje o poisťovateľovi v rozsahu obchodné meno a identifikačné číslo, ak mu bolo pridelené, údaj o prevzatí zodpovednosti za škodu finančnými inštitúciami, s ktorými má uzatvorenú zmluvu podľa § 8,
l) dátum zmeny zápisu v registri s vyznačením evidovaného údaja, ktorého sa zmena zápisu v registri týka. 
 	(4) Národná banka Slovenska na svojom webovom sídle zverejňuje zo zoznamu viazaných finančných agentov údaje uvedené v odseku 3 písm. a), b), obchodné meno, identifikačné číslo, ak bolo pridelené, a názov obce, v ktorej má viazaný finančný agent sídlo alebo umiestnenie organizačnej zložky na území Slovenskej republiky, ak ide o právnickú osobu, alebo meno, priezvisko a názov obce, v ktorej má viazaný finančný agent trvalý pobyt alebo miesto podnikania, ak ide o fyzickú osobu, a údaje uvedené v odseku 3 písm. a) až k) okrem rodného čísla.  
 	(5) Evidovanými údajmi v zozname podriadených finančných agentov sú 
 a) registračné číslo, 
 b) registračné číslo v registri vedenom v oblasti sprostredkovania poistenia, sprostredkovania zaistenia, sprostredkovania investičných služieb a sprostredkovania doplnkového dôchodkového sporenia Národnou bankou Slovenska do 31. decembra 2009, ak bolo pridelené, 
 c) obchodné meno, adresa sídla a identifikačné číslo, ak bolo pridelené, telefónne číslo a adresa elektronickej pošty, ak ide o právnickú osobu; ak ide o právnickú osobu so sídlom mimo územia Slovenskej republiky, eviduje sa aj adresa, telefónne číslo a adresa elektronickej pošty organizačnej zložky podniku na území Slovenskej republiky a meno, priezvisko, rodné číslo vedúceho organizačnej zložky na území Slovenskej republiky a dátum začiatku a ukončenia vykonávania jeho funkcie, 
 d) meno, priezvisko, rodné číslo, identifikačné číslo, adresa trvalého pobytu a miesta podnikania, ak ide o fyzickú osobu, 
e) meno, priezvisko, rodné číslo a adresa trvalého pobytu člena štatutárneho orgánu zodpovedného za vykonávanie finančného sprostredkovania, ak ide o právnickú osobu, 
f) meno, priezvisko, adresa trvalého pobytu a rodné číslo každého odborného garanta a dátum začiatku a ukončenia vykonávania jeho funkcie, ak podriadený finančný agent má odborného garanta, 
 g) registračné číslo navrhovateľa, 
 h) dátum vzniku a dátum zániku oprávnenia vykonávať finančné sprostredkovanie, a to pre každý sektor osobitne, 
 i) názvy iných členských štátov, na ktorých území je podriadený finančný agent oprávnený vykonávať finančné sprostredkovanie, ak ide o podriadeného finančného agenta, ktorý vykonáva finančné sprostredkovanie v sektore poistenia alebo zaistenia podľa § 20, alebo v sektore poskytovania úverov na bývanie podľa § 20b,
 j) dátum vzniku a dátum zániku oprávnenia vykonávať finančné sprostredkovanie na území iných členských štátov v sektore poistenia alebo zaistenia alebo v sektore poskytovania úverov na bývanie, a to pre každý členský štát osobitne, 
k) údaje o poistení zodpovednosti za škodu podľa § 30 v rozsahu dátum začiatku a dátum ukončenia platnosti poistnej zmluvy v jednotlivých sektoroch, dátum začiatku a dátum ukončenia účinnosti poistnej zmluvy v jednotlivých sektoroch, údaje o poisťovateľovi v rozsahu obchodné meno a identifikačné číslo, ak mu bolo pridelené, údaj o prevzatí zodpovednosti za škodu samostatnými finančnými agentami, s ktorými má uzatvorenú zmluvu podľa § 9,
l) dátum zmeny zápisu v registri s vyznačením evidovaného údaja, ktorého sa zmena zápisu v registri týka. 
 	(6) Národná banka Slovenska na svojom webovom sídle zverejňuje zo zoznamu podriadených finančných agentov údaje uvedené v odseku 5 písm. a), b), obchodné meno, identifikačné číslo, ak bolo pridelené, a názov obce, v ktorej má podriadený finančný agent sídlo alebo umiestnenie organizačnej zložky na území Slovenskej republiky, ak ide o právnickú osobu alebo meno, priezvisko a názov obce, v ktorej má podriadený finančný agent trvalý pobyt alebo miesto podnikania, ak ide o fyzickú osobu, a údaje uvedené v odseku 5 písm. a) až k) okrem rodného čísla. 
 	(7) Evidovanými údajmi v zozname finančných poradcov sú 
 a) registračné číslo, 
 b) registračné číslo v registri vedenom v oblasti sprostredkovania poistenia, sprostredkovania zaistenia, sprostredkovania investičných služieb a sprostredkovania doplnkového dôchodkového sporenia Národnou bankou Slovenska do 31. decembra 2009, ak bolo pridelené, 
 c) číslo rozhodnutia o udelení príslušného povolenia podľa § 18, 
 d) obchodné meno, adresa sídla a identifikačné číslo, ak bolo pridelené, telefónne číslo a adresa elektronickej pošty, ak ide o právnickú osobu; ak ide o právnickú osobu so sídlom mimo územia Slovenskej republiky, eviduje sa aj adresa, telefónne číslo a adresa elektronickej pošty organizačnej zložky na území Slovenskej republiky, meno, priezvisko, rodné číslo vedúceho organizačnej zložky na území Slovenskej republiky a dátum začiatku a ukončenia vykonávania jeho funkcie, 
 e) meno, priezvisko, rodné číslo, identifikačné číslo, adresa trvalého pobytu a miesta podnikania, telefónne číslo a adresa elektronickej pošty, ak ide o fyzickú osobu, 
f) meno, priezvisko, rodné číslo a adresa trvalého pobytu člena štatutárneho orgánu zodpovedného za vykonávanie finančného poradenstva, ak ide o právnickú osobu, 
g) meno, priezvisko a rodné číslo odborného garanta, adresa trvalého pobytu a dátum začiatku a ukončenia vykonávania jeho funkcie, ak finančný poradca má odborného garanta, 
 h) dátum vzniku a dátum zániku oprávnenia vykonávať finančné poradenstvo, a to pre každý sektor osobitne, 
 i) dôvod zániku oprávnenia vykonávať finančné poradenstvo, a to pre každý sektor osobitne, 
 j) názvy iných členských štátov, na ktorých území je finančný poradca oprávnený vykonávať finančné poradenstvo, ak ide o finančného poradcu, ktorý vykonáva finančné poradenstvo v sektore poistenia alebo zaistenia podľa § 20, alebo v sektore poskytovania úverov na bývanie podľa § 20b,
k) dátum vzniku a dátum zániku oprávnenia vykonávať finančné poradenstvo na území iných členských štátov v sektore poistenia alebo zaistenia alebo v sektore poskytovania úverov na bývanie, a to pre každý členský štát osobitne, 
l) údaje o poistení zodpovednosti za škodu podľa § 30 v rozsahu dátum začiatku a dátum ukončenia platnosti poistnej zmluvy v jednotlivých sektoroch, dátum začiatku a dátum ukončenia účinnosti poistnej zmluvy v jednotlivých sektoroch, údaje o poisťovateľovi v rozsahu obchodné meno a identifikačné číslo,
m) dátum zmeny zápisu v registri s vyznačením evidovaného údaja, ktorého sa zmena zápisu v registri týka. 
 	(8) Národná banka Slovenska na svojom webovom sídle zverejňuje zo zoznamu finančných poradcov údaje uvedené v odseku 7 písm. a) až h, j) až l) okrem rodného čísla. 
 	(9) Evidovanými údajmi v zozname finančných sprostredkovateľov z iného členského štátu v sektore poistenia alebo zaistenia alebo v zozname finančných sprostredkovateľov z iného členského štátu v sektore poskytovania úverov na bývanie sú
 a) registračné číslo, 
 b) registračné číslo v registri vedenom v oblasti sprostredkovania poistenia, sprostredkovania zaistenia, sprostredkovania investičných služieb a sprostredkovania doplnkového dôchodkového sporenia Národnou bankou Slovenska do 31. decembra 2009, ak bolo pridelené, 
 c) registračné číslo pridelené orgánom dohľadu domovského členského štátu, 
 d) obchodné meno, adresa sídla, ak ide o právnickú osobu, 
 e) meno, priezvisko, adresa miesta podnikania, ak ide o fyzickú osobu, 
 f) adresa, telefónne číslo a adresa elektronickej pošty organizačnej zložky na území Slovenskej republiky, meno a priezvisko vedúceho organizačnej zložky na území Slovenskej republiky, ak finančný sprostredkovateľ z iného členského štátu v sektore poistenia alebo zaistenia alebo finančný sprostredkovateľ z iného členského štátu v sektore poskytovania úverov na bývanie vykonáva činnosť na území Slovenskej republiky prostredníctvom organizačnej zložky, 
g) kategória finančného agenta v sektore poistenia alebo zaistenia, ak to oznámi príslušný orgán dohľadu domovského členského štátu, obchodné meno poisťovne alebo zaisťovne, ktorú zastupuje a príslušné poistné druhy a ak ide o finančného agenta v sektore poskytovania úverov na bývanie, obchodné meno veriteľa, ktorého zastupuje,
 h) názov a adresa sídla orgánu dohľadu v domovskom členskom štáte, 
 i) dátum doručenia oznámenia podľa § 11 ods. 2 Národnej banke Slovenska, 
 j) dátum zápisu do registra, 
 k) dátum zmeny zápisu v registri s vyznačením evidovaného údaja, ktorého sa zmena zápisu v registri týka, 
 l) dátum zrušenia zápisu v registri. 
 	(10) Národná banka Slovenska na svojom webovom sídle zverejňuje zo zoznamu finančných sprostredkovateľov z iného členského štátu v sektore poistenia alebo zaistenia a zo zoznamu finančných sprostredkovateľov z iného členského štátu alebo v sektore poskytovania úverov na bývanie údaje uvedené v odseku 9 písm. a) až j) a l). 
 	(11) Evidovanými údajmi v zozname viazaných investičných agentov sú
 a) registračné číslo, 
 b) registračné číslo v registri vedenom v oblasti sprostredkovania poistenia, sprostredkovania zaistenia, sprostredkovania investičných služieb a sprostredkovania doplnkového dôchodkového sporenia Národnou bankou Slovenska do 31. decembra 2009, ak bolo pridelené, 
 c) obchodné meno, adresa sídla a identifikačné číslo, ak bolo pridelené, telefónne číslo a adresa elektronickej pošty, ak ide o právnickú osobu; ak ide o právnickú osobu so sídlom mimo územia Slovenskej republiky, eviduje sa aj adresa, telefónne číslo a adresa elektronickej pošty organizačnej zložky na území Slovenskej republiky a meno, priezvisko a rodné číslo vedúceho organizačnej zložky na území Slovenskej republiky a dátum začiatku a ukončenia vykonávania jeho funkcie, 
 d) meno, priezvisko, rodné číslo, identifikačné číslo, adresa trvalého pobytu a miesta podnikania, telefónne číslo a adresa elektronickej pošty, ak ide o fyzickú osobu,
 e) obchodné meno, adresa sídla a identifikačné číslo navrhovateľa, ak bolo pridelené, telefónne číslo a adresa elektronickej pošty, ak ide o právnickú osobu; ak ide o právnickú osobu so sídlom mimo územia Slovenskej republiky, eviduje sa aj adresa, telefónne číslo a adresa elektronickej pošty organizačnej zložky na území Slovenskej republiky, meno,  priezvisko, rodné číslo vedúceho organizačnej zložky na území Slovenskej republiky a dátum začiatku a ukončenia vykonávania jeho funkcie, alebo meno, priezvisko, rodné číslo, adresa trvalého pobytu a miesta podnikania telefónne číslo a adresa elektronickej pošty navrhovateľa, ak ide o fyzickú osobu,
 f) dátum vzniku a dátum zániku oprávnenia vykonávať finančné sprostredkovanie na území Slovenskej republiky, 
 g) názvy iných členských štátov, na ktorých území je viazaný investičný agent oprávnený vykonávať finančné sprostredkovanie, 
 h) dátum vzniku a dátum zániku oprávnenia vykonávať finančné sprostredkovanie na území iných členských štátov, 
 i) dátum zmeny zápisu v registri s vyznačením evidovaného údaja, ktorého sa zmena zápisu v registri týka. 
 	(12) Národná banka Slovenska na svojom webovom sídle zverejňuje zo zoznamu viazaných investičných agentov údaje uvedené v odseku 11 písm. a) až h) okrem rodného čísla. 
(13) Evidovanými údajmi v zozname sprostredkovateľov doplnkového poistenia sú 
 a) registračné číslo, 
 b) obchodné meno, adresa sídla a identifikačné číslo, ak bolo pridelené, telefónne číslo a adresa elektronickej pošty ak ide o právnickú osobu; ak ide o právnickú osobu so sídlom mimo územia Slovenskej republiky, eviduje sa aj adresa, telefónne číslo a adresa elektronickej pošty organizačnej zložky podniku na území Slovenskej republiky a meno, priezvisko a rodné číslo vedúceho organizačnej zložky na území Slovenskej republiky a dátum začiatku a ukončenia vykonávania jeho funkcie, 
 c) meno, priezvisko, rodné číslo, identifikačné číslo, adresa trvalého pobytu a miesta podnikania, telefónne číslo a adresa elektronickej pošty ak ide o fyzickú osobu, 
d) meno, priezvisko, rodné číslo a adresa trvalého pobytu člena štatutárneho orgánu zodpovedného za vykonávanie finančného sprostredkovania, ak ide o právnickú osobu, 
 e) meno, priezvisko, adresa trvalého pobytu a rodné číslo každého odborného garanta a dátum začiatku a ukončenia vykonávania jeho funkcie, ak sprostredkovateľ doplnkového poistenia má odborného garanta, 
 f) registračné číslo navrhovateľa, 
 g) dátum vzniku a dátum zániku oprávnenia vykonávať finančné sprostredkovanie v sektore poistenia alebo zaistenia, 
 h) názvy iných členských štátov, na ktorých území je sprostredkovateľ doplnkového poistenia oprávnený vykonávať finančné sprostredkovanie, 
 i) dátum vzniku a dátum zániku oprávnenia vykonávať finančné sprostredkovanie na území iných členských štátov pre každý členský štát osobitne, 
j) údaje o poistení zodpovednosti za škodu podľa § 30 v rozsahu dátum začiatku a dátum ukončenia platnosti poistnej zmluvy, dátum začiatku a dátum ukončenia účinnosti poistnej zmluvy, údaje o poisťovateľovi v rozsahu obchodné meno a identifikačné číslo, ak mu bolo pridelené, údaj o prevzatí zodpovednosti za škodu samostatným finančným agentom, s ktorým má uzatvorenú zmluvu podľa § 9 alebo finančnou inštitúciou, s ktorou má uzatvorenú zmluvu podľa § 8,
k) dátum zmeny zápisu v registri s vyznačením evidovaného údaja, ktorého sa zmena zápisu v registri týka. 
 	(14) Národná banka Slovenska na svojom webovom sídle zverejňuje zo zoznamu sprostredkovateľov doplnkového poistenia údaje podľa odseku 13 písm. a) až j) okrem rodného čísla. 
(15) Ak fyzická osoba nemá pridelené rodné číslo na území Slovenskej republiky, eviduje sa dátum jej narodenia.“.

32. V § 18 ods. 2 písm. b) sa za slová „orgánu žiadateľa“ vkladajú slová „podľa § 24 ods. 2“ a slová „alebo aspoň jedného“ sa nahrádzajú slovom „a “.

33. V § 18 ods. 2 písmeno d) znie: 
„d) skupina s úzkymi väzbami, ku ktorej patria aj osoby vykonávajúce kontrolu27) nad žiadateľom a kvalifikovaná účasť osôb na žiadateľovi  nebránia účinnému vykonávaniu dohľadu Národnej banky Slovenska.“.
 
34. V § 18 ods. 4 písm. a) sa slová „meno a priezvisko“ nahrádzajú slovami „meno, priezvisko a rodné číslo“.

35. V § 18 ods. 5 písm. a) sa za slovo „pobyt“ vkladá čiarka a slová  „adresu na doručovanie“.

36. V § 18 ods. 6 písm. b) sa za slová „orgánu žiadateľa“ vkladajú slová „podľa § 24 ods. 2“ a slová „alebo aspoň jedného“ sa  nahrádzajú slovom „a“. 

37. V § 18 ods. 6 písm. g) sa vypúšťajú slová „a osôb podľa odseku 2 písm. d) a ich stručný odborný životopis, doklad o dosiahnutom vzdelaní a odbornej praxi a čestné vyhlásenie o tom, že spĺňajú požiadavky ustanovené týmto zákonom“.
 
38. V § 18 ods. 7 sa za písmeno a) vkladá nové písmeno b), ktoré znie:
„b) doklady preukazujúce odbornú spôsobilosť žiadateľa a odborného garanta žiadateľa, ak bol určený,“.

Doterajšie písmená b) a c) sa označujú ako písmená c) a d).

39. V § 18 ods. 11 sa za slovo „pomer“ vkladajú slová „alebo obchodnoprávny vzťah“.

40. § 18 sa dopĺňa odsekom 18, ktorý znie: 
„(18) Ak ide o právnickú osobu, samostatný finančný agent alebo finančný poradca je povinný po nadobudnutí právoplatnosti rozhodnutia o udelení povolenia na výkon činnosti podať registrovanému súdu27a) návrh na zápis povolenej činnosti do obchodného registra. Návrh na zápis povolenej činnosti do obchodného registra obsahuje údaj o tom, či ide o samostatného finančného agenta alebo finančného poradcu a sektory výkonu povolenej činnosti; tým nie sú dotknuté ustanovenia osobitného predpisu27b). O zápise povolenej činnosti do obchodného registra je samostatný finančný agent alebo finančný poradca povinný písomne informovať Národnú banku Slovenska.“.

Poznámky pod čiarou k odkazom 27a a 27b znejú:
„27a) § 8 zákona č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov v znení neskorších predpisov.
27b) Zákon č. 530/2003 Z. z. v znení neskorších predpisov.“.

41. V § 19 ods. 1 sa vypúšťajú písmená f) a i).

Doterajšie písmená g) a h) sa označujú ako písmená f) a g).

42. V § 19 ods. 2 sa slová „c), d) a f)“ nahrádzajú slovami „c) a d)“ a vypúšťa sa druhá veta.

43. V § 19 ods. 3 sa za slová „tohto povolenia“ vkladajú slová „bol začatý výkon dohľadu na mieste podľa osobitného predpisu42) alebo“ a na konci sa pripája táto veta: „Účinky zániku povolenia nastanú až po právoplatnom ukončení konania o uložení sankcie podľa § 39.“.

44. § 20 vrátane nadpisu znie:

„§ 20
Finančné sprostredkovanie v sektore poistenia alebo zaistenia a finančné poradenstvo v sektore poistenia alebo zaistenia na území iného členského štátu

(1) Samostatný finančný agent v sektore poistenia alebo zaistenia alebo finančný poradca v sektore poistenia alebo zaistenia s trvalým pobytom alebo so sídlom na území Slovenskej republiky, ktorý sa rozhodol vykonávať finančné sprostredkovanie v sektore poistenia alebo zaistenia na území iného členského štátu alebo finančné poradenstvo v sektore poistenia alebo zaistenia na území iného členského štátu na základe práva slobodného poskytovania služieb bez zriadenia pobočky, je povinný pred prvým vykonávaním svojej činnosti v inom členskom štáte písomne oznámiť Národnej banke Slovenska tento zámer a v oznámení uviesť 
a) obchodné meno a sídlo, ak ide o právnickú osobu alebo meno, priezvisko a miesto podnikania, ak ide o fyzickú osobu 
b) registračné číslo, 
c) členský štát, na ktorého území sa rozhodol vykonávať svoju činnosť,
d)  či ide o viazaného finančného agenta, podriadeného finančného agenta, samostatného finančného agenta, sprostredkovateľa doplnkového poistenia alebo finančného poradcu, a v relevantných prípadoch obchodné meno poisťovne alebo zaisťovne, ktorú zastupuje, 
e ) v relevantných prípadoch príslušné odvetvia poistenia.
(2) Za viazaného finančného agenta v sektore poistenia alebo zaistenia,  podriadeného finančného agenta v sektore poistenia alebo zaistenia alebo sprostredkovateľa doplnkového poistenia je povinný poskytnúť informácie podľa odseku 1 Národnej banke Slovenska navrhovateľ.
(3) V lehote 30 dní odo dňa doručenia oznámenia podľa odseku 1 zašle Národná banka Slovenska  tieto informácie príslušnému orgánu dohľadu hostiteľského členského štátu.  
(4) O skutočnostiach podľa odseku 3  informuje Národná banka Slovenska osoby uvedené v odseku 1 alebo navrhovateľa podľa odseku 2. Osoby uvedené v odseku 1 alebo odseku 2 sú oprávnené začať vykonávať svoju činnosť v inom členskom štáte, po tom, keď im Národná banka Slovenska alebo navrhovateľ podľa odseku 2 doručí informáciu podľa prvej vety.
(5) Národná banka Slovenska zároveň oznámi osobe uvedenej v odseku 1 alebo navrhovateľovi podľa odseku 2 skutočnosť, že informácie týkajúce sa právnych ustanovení, ktoré sú uplatniteľné v hostiteľskom členskom štáte, sú k dispozícii prostredníctvom webového sídla príslušného orgánu hostiteľského členského štátu alebo Európsky orgán pre poisťovníctvo a dôchodkové poistenie zamestnancov ako aj skutočnosť, že osoba podľa odseku 1 alebo odseku 2 musí spĺňať tieto ustanovenia, aby mohla začať vykonávať svoju činnosť v hostiteľskom členskom štáte.
(6) Osoby uvedené v odseku 1 alebo navrhovateľ podľa odseku 2 sú povinné oznámiť Národnej banke Slovenska každú zmenu v údajoch poskytnutých podľa odseku 1 najmenej 30 dní pred vykonaním príslušných zmien; ustanovenia odsekov 3 a 4  platia primerane.
(7) Ak príslušný orgán dohľadu hostiteľského členského štátu upozorní Národnú banku Slovenska, že osoby uvedené v odseku 1 alebo odseku 2 pri vykonávaní svojej činnosti na území tohto členského štátu porušujú právne predpisy alebo svojou činnosťou poškodzujú záujmy klientov hostiteľského členského štátu, Národná banka Slovenska prijme potrebné opatrenia na skončenie protiprávneho stavu. O prijatých opatreniach informuje aj príslušný orgán dohľadu hostiteľského členského štátu. Národná banka Slovenska môže požiadať Európsky orgán pre poisťovníctvo a dôchodkové poistenie zamestnancov o pomoc v súlade s osobitným predpisom.22b) 
(8) Ak osoby uvedené v odseku 1 alebo odseku 2 na území hostiteľského členského štátu neuskutočnia v určenej lehote nápravu podľa odseku 7, sú povinné vykonať alebo strpieť opatrenia prijaté príslušným orgánom dohľadu hostiteľského členského štátu. 
(9) Ak Národná banka Slovenska plní funkciu domovského orgánu dohľadu a uzavrie zmluvu s príslušným orgánom dohľadu hostiteľského členského štátu podľa § 11c ods. 1, informuje o tejto skutočnosti osoby uvedené v odseku 1 alebo odseku 2 a Európsky orgán pre poisťovníctvo a dôchodkové poistenie zamestnancov.“.

45. Za § 20 sa vkladá 20a a 20b, ktoré znejú:

„§ 20a

(1) Finančný agent v sektore poistenia alebo zaistenia alebo finančný poradca v sektore poistenia alebo zaistenia s trvalým pobytom alebo so sídlom na území Slovenskej republiky, ktorý sa rozhodol vykonávať finančné sprostredkovanie v sektore poistenia alebo zaistenia na území iného členského štátu alebo finančné poradenstvo v sektore poistenia alebo zaistenia na území iného členského štátu prostredníctvom zriadenia pobočky, je povinný Národnej banke Slovenska písomne oznámiť 
a) obchodné meno a sídlo, ak ide o právnickú osobu alebo meno, priezvisko a miesto podnikania, ak ide o fyzickú osobu 
b) registračné číslo, 
c) členský štát, na ktorého území sa rozhodol zriadiť pobočku,
d)  či ide o viazaného finančného agenta, podriadeného finančného agenta, samostatného finančného agenta, sprostredkovateľa doplnkového poistenia alebo finančného poradcu, a v relevantných prípadoch obchodné meno poisťovne alebo zaisťovne, ktorú zastupuje,
e) v relevantných prípadoch príslušné odvetvia poistenia,
f) adresa pobočky v hostiteľskom členskom štáte,
g) meno a priezvisko fyzickej osoby navrhovanej za vedúceho pobočky alebo osoby, ktorá má právomoci ho zastupovať vo vzťahu k tretím osobám.
(2) Za viazaného finančného agenta v sektore poistenia alebo zaistenia,  podriadeného finančného agenta v sektore poistenia alebo zaistenia alebo sprostredkovateľa doplnkového poistenia je povinný poskytnúť informácie podľa odseku 1 Národnej banke Slovenska navrhovateľ.
(3) Ak osoby uvedené v odseku 1 alebo navrhovateľ podľa odseku 2  oznámili Národnej banke Slovenska, že sa rozhodli zriadiť pobočku na území iného členského štátu, odovzdá Národná banka Slovenska príslušnému orgánu dohľadu hostiteľského štátu do 30 dní od doručenia tohto oznámenia údaje podľa odseku 1 a potvrdenie preukazujúce, že osoby uvedené v odseku 1 alebo odseku 2 má primeranú organizačnú štruktúru a primeranú finančnú situáciu so zreteľom na plánované činnosti.   
(4) O skutočnostiach podľa odseku 3 informuje Národná banka Slovenska osoby uvedené v odseku 1 alebo navrhovateľa podľa odseku 2 . 
(5) Osoby uvedené v odseku 1 alebo odseku 2 sú oprávnené zriadiť pobočku a začať vykonávať svoju činnosť prostredníctvom svojej pobočky až po tom, keď príslušný orgán dohľadu hostiteľského členského štátu oznámi Národnej banke Slovenska ustanovenia všeobecne záväzných právnych predpisov hostiteľského členského štátu, ktoré sa vzťahujú na činnosti vykonávané osobami uvedenými v odseku 1 alebo odseku 2. Národná banka Slovenska oznámi túto informáciu osobám uvedeným v odseku 1 alebo navrhovateľovi podľa odseku 2. Ak príslušný orgán dohľadu hostiteľského členského štátu neoznámi Národnej banke Slovenska ustanovenia všeobecne záväzných právnych predpisov hostiteľského členského štátu, osoby uvedené v odseku 1 alebo odseku 2 sú oprávnené zriadiť pobočku a začať vykonávať svoju činnosť prostredníctvom pobočky najskôr 30 dní odo dňa doručenia oznámenia podľa odseku 3 príslušnému orgánu dohľadu hostiteľského členského štátu. 
(6) Ak Národná banka Slovenska odmietne oznámiť informácie podľa odseku 3 príslušnému orgánu dohľadu hostiteľského členského štátu, vydá rozhodnutie o odmietnutí v konaní podľa osobitného predpisu42) do 30 dní od doručenia všetkých údajov podľa odseku 1 a bez zbytočného odkladu ho doručí osobám uvedeným v odseku 1 alebo navrhovateľovi podľa odseku 2.
(7) Osoby uvedené v odseku 1 alebo navrhovateľ podľa odseku 2 sú povinné oznámiť Národnej banke Slovenska každú zmenu v údajoch poskytnutých podľa odseku 1 najmenej 30 dní pred vykonaním príslušných zmien; ustanovenia odsekov 3 a 4 platia primerane.
(8) Ak príslušný orgán dohľadu členského štátu, na území ktorého je umiestnená pobočka, upozorní Národnú banku Slovenska, že pobočka pri vykonávaní svojej činnosti na území tohto členského štátu porušuje právne predpisy alebo svojou činnosťou poškodzuje záujmy klientov hostiteľského členského štátu, Národná banka Slovenska prijme potrebné opatrenia na skončenie protiprávneho stavu. O prijatých opatreniach informuje aj príslušný orgán dohľadu hostiteľského členského štátu. Národná banka Slovenska môže požiadať Európsky orgán pre poisťovníctvo a dôchodkové poistenie zamestnancov o pomoc v súlade s osobitným predpisom22b). 
(9) Ak osoby uvedené v odseku 1 alebo odseku 2 na území členského štátu pobočky neuskutočnia v určenej lehote nápravu podľa odseku 8, sú povinné vykonať alebo strpieť opatrenia prijaté príslušným orgánom dohľadu členského štátu pobočky.
 (10) Ak Národná banka Slovenska plní funkciu domovského orgánu dohľadu a uzavrie zmluvu s príslušným orgánom dohľadu hostiteľského členského štátu podľa § 11c ods. 1, informuje o tejto skutočnosti osoby uvedené v odseku 1 alebo odseku 2 a Európsky orgán pre poisťovníctvo a dôchodkové poistenie zamestnancov.

§ 20b

Finančné sprostredkovanie v sektore poskytovania úverov na bývanie a finančné poradenstvo v sektore poskytovania úverov na bývanie na území iného členského štátu

 (1) Finančný agent v sektore poskytovania úverov na bývanie alebo finančný poradca v sektore poskytovania úverov na bývanie s trvalým pobytom alebo so sídlom na území Slovenskej republiky, ktorý sa rozhodol vykonávať finančné sprostredkovanie v sektore poskytovania úverov na bývanie na území iného členského štátu  alebo finančné poradenstvo v sektore poskytovania úverov na bývanie území iného členského štátu prostredníctvom pobočky alebo na základe práva na slobodné poskytovanie služieb bez zriadenia pobočky, je povinný pred prvým vykonávaním svojej činnosti v inom členskom štáte písomne oznámiť Národnej banke Slovenska tento zámer a v oznámení uviesť 
a) obchodné meno a sídlo, ak ide o právnickú osobu alebo meno, priezvisko a miesto podnikania, ak ide o fyzickú osobu,
b) registračné číslo, 
c) členský štát, na ktorého území sa rozhodol vykonávať svoju činnosť,
d) či ide o viazaného finančného agenta, podriadeného finančného agenta, samostatného finančného agenta alebo finančného poradcu, a v relevantných prípadoch obchodné meno veriteľa podľa osobitného predpisu,15a) ktorého zastupuje,
e) adresu pobočky v inom členskom štáte, ak sa takáto pobočka zriaďuje.
(2) Za viazaného finančného agenta v sektore poskytovania úverov na bývanie,  podriadeného finančného agenta v sektore poskytovania úverov na bývanie je povinný poskytnúť informácie podľa odseku 1 Národnej banke Slovenska navrhovateľ.
(3) V lehote 30 dní odo dňa doručenia oznámenia podľa odseku 1 zašle Národná banka Slovenska informácie podľa odseku 1 príslušnému orgánu dohľadu hostiteľského členského štátu. Ak ide o viazaného finančného agenta v sektore poskytovania úverov na bývanie, Národná banka Slovenska zašle príslušnému orgánu dohľadu hostiteľského členského štátu aj informácie o tom, či veriteľ podľa osobitného predpisu15a) nesie zodpovednosť za činnosť viazaného finančného agenta v sektore poskytovania úverov na bývanie.
 (4) O skutočnostiach podľa odseku 3 informuje Národná banka Slovenska osoby uvedené v odseku 1 alebo navrhovateľa podľa odseku 2. Osoby uvedené v odseku 1 sú oprávnené začať vykonávať svoju činnosť v inom členskom štáte jeden mesiac po tom, keď im Národná banka Slovenska alebo navrhovateľ podľa odseku 2 doručí informáciu podľa prvej vety.
(5) Osoby uvedené v odseku 1 alebo navrhovateľ podľa odseku 2 sú povinné oznámiť Národnej banke Slovenska každú zmenu v údajoch poskytnutých podľa odseku 1 najmenej 30 dní pred vykonaním príslušných zmien; ustanovenia odsekov 3 a 4  platia primerane.
(6) Ak príslušný orgán dohľadu hostiteľského členského štátu upozorní Národnú banku Slovenska, že osoby uvedené v odseku 1 pri vykonávaní svojej činnosti na území tohto členského štátu porušujú právne predpisy alebo svojou činnosťou poškodzujú záujmy klientov hostiteľského členského štátu, Národná banka Slovenska do jedného mesiaca od takéhoto upozornenia prijme potrebné opatrenia na nápravu za účelom skončenia protiprávneho stavu. Národná banka Slovenska môže požiadať Európsky orgán dohľadu (Európsky orgán pre bankovníctvo) o pomoc v súlade s osobitným predpisom,22d) ak nesúhlasí s opatreniami prijatými príslušným orgánom dohľadu hostiteľského členského štátu.
(7) Ak osoby uvedené v odseku 1 na území hostiteľského členského štátu neuskutočnia v určenej lehote nápravu podľa odseku 6, sú povinné vykonať alebo strpieť opatrenia prijaté príslušným orgánom dohľadu hostiteľského členského štátu. 
(8) Národná banka Slovenska pri výkone činnosti dohľadu môže vykonať kontrolu na mieste v pobočke osoby uvedenej v odseku 1 na území hostiteľského členského štátu po informovaní príslušného orgánu dohľadu hostiteľského členského štátu.
(9) Ak osobe uvedenej v odseku 1 zaniklo povolenie na činnosť finančného sprostredkovania alebo finančného poradenstva, Národná banka Slovenska túto skutočnosť bez zbytočného odkladu, najneskôr však do 14 dní oznámi príslušnému orgánu dohľadu hostiteľského členského štátu. 
(10) Na osoby uvedené v odseku 1 sa vzťahuje primerane ustanovenie § 15 ods. 8.“.

46. V § 21 ods. 3 písm. a) sa vypúšťajú slová „najneskôr do troch mesiacov odo dňa prvého zápisu do príslušného zoznamu v príslušnom podregistri podľa § 13“. 

47. V § 21 ods. 3 písmená b) až d) znejú:
„b) stredný stupeň odbornej spôsobilosti je ukončené  najmenej stredné odborné vzdelanie, úspešne vykonaná odborná skúška a absolvovanie osobitného finančného vzdelávania pre každý sektor, v ktorom je osoba oprávnená vykonávať finančné sprostredkovanie,
c) vyšší stupeň odbornej spôsobilosti je ukončené najmenej stredné odborné vzdelanie, trojročná odborná prax v oblasti finančného trhu, úspešne vykonaná odborná skúška a absolvovanie osobitného finančného vzdelávania pre každý sektor, v ktorom je osoba oprávnená vykonávať finančné sprostredkovanie,
d) najvyšší stupeň odbornej spôsobilosti je ukončené najmenej úplné stredné odborné vzdelanie, sedemročná odborná prax v oblasti finančného trhu, úspešne vykonaná odborná skúška s certifikátom a absolvovanie osobitného finančného vzdelávania pre každý sektor, v ktorom je osoba oprávnená vykonávať finančné poradenstvo.“.

48. V § 21 ods. 4 až 8 sa za slovo „orgánu“ vkladajú slová „podľa § 24 ods. 2“.

49. V § 21 ods. 5 sa vypúšťa bodkočiarka a časť vety za bodkočiarkou. 

50. V § 21 odsek 9 znie:
„(9) Každý zamestnanec a každý člen štatutárneho orgánu viazaného finančného agenta a viazaného investičného agenta vykonávajúci činnosť, ktorej obsahom je finančné sprostredkovanie, musí spĺňať požiadavky pre základný stupeň odbornej spôsobilosti. Každý zamestnanec a každý člen štatutárneho orgánu podriadeného finančného agenta vykonávajúci činnosť, ktorej obsahom je finančné sprostredkovanie, musí spĺňať požiadavky pre stredný stupeň odbornej spôsobilosti. Každý zamestnanec a každý člen štatutárneho orgánu samostatného finančného agenta vykonávajúci činnosť, ktorej obsahom je finančné sprostredkovanie, musí spĺňať požiadavky pre stredný stupeň odbornej spôsobilosti. Každý zamestnanec a každý člen štatutárneho orgánu finančného poradcu vykonávajúci činnosť, ktorej obsahom je finančné poradenstvo, musí spĺňať požiadavky pre vyšší stupeň odbornej spôsobilosti. Odborný garant navrhovateľa, ktorý je finančnou inštitúciou, musí spĺňať požiadavky na stredný stupeň odbornej spôsobilosti.“.

51. V § 21 ods. 10 písm. a) sa slová „do troch mesiacov odo dňa prvého zápisu“ nahrádzajú slovami „ku dňu podania návrhu na zápis“.

52. V § 21 ods. 10 písmeno b) znie:
„b) podriadený finančný agent navrhovateľovi  ku dňu podania návrhu na zápis do príslušného zoznamu v príslušnom podregistri podľa § 13,“.

53. V § 21 ods. 10 písm. d) sa slová „do troch mesiacov odo dňa skutočného“ nahrádzajú slovami „ku dňu“.

54. V § 21 ods. 11 sa vypúšťajú písmená c) a d).

55. § 21 sa dopĺňa odsekom 12, ktorý znie:
„(12) Absolvovanie osobitného finančného vzdelávania možno overiť nahliadnutím do zoznamu osôb podľa § 22 ods. 9 prvej vety, ktorý je dostupný na webovom sídle Národnej banky Slovenska. Úspešné vykonanie odbornej skúšky a jej platnosť, úspešné vykonanie odbornej skúšky s certifikátom možno overiť nahliadnutím do zoznamu osôb podľa § 22 ods. 9 druhej vety, ktorý je dostupný na webovom sídle Národnej banky Slovenska.“.

56. V § 22 ods. 1 sa na konci pripájajú tieto slová: „primerane k ich postaveniu a úlohám“. 

57. § 22 ods. 2 prvá veta a druhá veta znejú:
„Fyzická osoba, ktorá musí spĺňať požiadavky pre základný stupeň odbornej spôsobilosti, je povinná každoročne absolvovať osobitné finančné vzdelávanie. Fyzická osoba, ktorá musí spĺňať požiadavky pre stredný stupeň odbornej spôsobilosti, je povinná každoročne absolvovať osobitné finančné vzdelávanie a úspešne vykonať odbornú skúšku.“.

58. V § 22 ods. 4 písm. e) sa slová „osvedčenie o úspešnom vykonaní“ nahrádzajú slovami „dátum úspešného vykonania“.

59. V § 22 sa vypúšťajú odseky 6 a 9.

Doterajšie odseky 7 a 8 sa označujú ako odseky 6 a 7.

60. § 22 sa dopĺňa odsekmi 8 až 10 , ktoré znejú:
„(8) Účastník osobitného finančného vzdelávania, účastník odbornej skúšky a odbornej skúšky s certifikátom je na účely svojej identifikácie povinný poskytnúť Národnej banke Slovenska, osobe poverenej Národnou bankou Slovenska podľa odseku 3 a poskytovateľovi osobitného finančného vzdelávania osobné údaje v rozsahu meno, priezvisko, adresa trvalého pobytu, adresa prechodného pobytu na území Slovenskej republiky, ak existuje a rodné číslo, ak bolo pridelené. Ak rodné číslo na území Slovenskej republiky nebolo pridelené, nahrádza sa dátumom narodenia. Tieto údaje sa využívajú aj v zoznamoch vedených podľa odseku 9. 
(9) Národná banka Slovenska vedie zoznam osôb, ktoré absolvovali osobitné finančné vzdelávanie, a to pre jednotlivé sektory a jednotlivé stupne odbornej spôsobilosti. Národná banka Slovenska vedie zoznam osôb, ktoré úspešne vykonali odbornú skúšku alebo odbornú skúšku s certifikátom, a to pre jednotlivé sektory a jednotlivé stupne odbornej spôsobilosti.
(10) Za správnosť a úplnosť údajov v zozname vedenom podľa § 22 ods. 9 prvej vety zodpovedá poskytovateľ osobitného finančného vzdelávania alebo finančná inštitúcia, ktorá účastníkov osobitného finančného vzdelávania do zoznamu oznámila. Za úplnosť a správnosť údajov v zozname vedenom podľa § 22 ods. 9 druhej vety zodpovedá Národná banka Slovenska alebo osoba poverená podľa odseku 3.“.

61. Za § 22 sa vkladá § 22a, ktorý vrátane nadpisu znie:

„§ 22a
Osobitné finančné vzdelávanie

(1)	Osobitným finančným vzdelávaním sa na účely tohto zákona rozumejú školenia, kurzy a iné formy vzdelávania, ktorých účelom je zabezpečiť pre osobu, ktorá ich absolvovala, dostatočnú informovanosť o finančných službách, zlepšiť kvalitu jej teoretických znalostí a praktických schopností potrebných na vykonávanie činností, ktorých obsahom je finančné sprostredkovanie alebo finančné poradenstvo.
(2)	Osobitné finančné vzdelávanie poskytuje
a)	finančná inštitúcia, a to výhradne pre svojich zamestnancov a pre viazaných finančných agentov, s ktorými má uzatvorenú zmluvu podľa § 8,
b)	poskytovateľ osobitného finančného vzdelávania.
	     (3) Poskytovateľ osobitného finančného vzdelávania je osoba so sídlom na území Slovenskej republiky alebo organizačná zložka zahraničnej právnickej osoby s umiestnením na území Slovenskej republiky zapísaná v registri poskytovateľov osobitného finančného vzdelávania (ďalej len „register poskytovateľov“) .
(4)	Register poskytovateľov vedie Národná banka Slovenska a je dostupný na jej webovom sídle. Z registra poskytovateľov Národná banka Slovenska zverejňuje údaje o poskytovateľovi osobitného finančného vzdelávania v rozsahu
a)	obchodné meno, webové sídlo, IČO, ak ide o právnickú osobu alebo meno, priezvisko a miesto podnikania, ak ide o fyzickú osobu,
b)	dátum zápisu do registra poskytovateľov,
c)	sektory poskytovania osobitného finančného vzdelávania.
(5)	Národná banka Slovenska zapíše do registra poskytovateľov na základe predloženého úplného návrhu na zápis do registra poskytovateľov osobu, ktorá návrh na zápis do registra poskytovateľov predkladá.
(6)	V návrhu na zápis do registra poskytovateľov je potrebné preukázanie splnenia týchto podmienok:
a)	oprávnenie na vykonávanie vzdelávacej činnosti,
b)	bezúhonnosť poskytovateľa osobitného finančného vzdelávania, ktorý je fyzickou osobou alebo bezúhonnosť člena štatutárneho orgánu alebo riadiaceho orgánu poskytovateľa osobitného finančného vzdelávania zodpovedného za poskytovanie osobitného finančného vzdelávania, ktorý je právnickou osobou a
c)	technická a organizačná pripravenosť na poskytovanie osobitného finančného vzdelávania.
(7)	Návrh na zápis do registra poskytovateľov má listinnú podobu a obsahuje 
a)	obchodné meno, sídlo, právnu formu, identifikačné číslo, ak bolo pridelené; ak má sídlo mimo územia Slovenskej republiky, uvedie sa adresa umiestnenia organizačnej zložky na území Slovenskej republiky, ak ide o právnickú osobu alebo meno, priezvisko, trvalý pobyt, miesto podnikania a rodné číslo, ak ide o fyzickú osobu,
b)	výpis z obchodného registra, živnostenského registra alebo z inej úradnej evidencie alebo iného úradného registra, ktorý preukazuje, že poskytovateľ osobitného finančného vzdelávania je oprávnený na vykonávanie vzdelávacej činnosti; tento výpis ku dňu predloženia návrhu nesmie byť starší ako tri mesiace,
c)	meno, priezvisko, rodné číslo, adresa trvalého pobytu členov štatutárneho orgánu alebo riadiaceho orgánu  poskytovateľa osobitného finančného vzdelávania spolu s určením člena štatutárneho orgánu alebo riadiaceho orgánu poskytovateľa osobitného finančného vzdelávania zodpovedného za poskytovanie osobitného finančného vzdelávania; ak rodné číslo nebolo na území Slovenskej republiky pridelené, uvádza sa dátum narodenia poskytovateľa osobitného finančného vzdelávania zodpovedného za poskytovanie osobitného finančného vzdelávania, 
d)	doklady preukazujúce bezúhonnosť člena štatutárneho orgánu alebo riadiaceho orgánu budúceho poskytovateľa osobitného finančného vzdelávania zodpovedného za poskytovanie osobitného finančného vzdelávania; za bezúhonnú osobu sa na účely tohto zákona považuje osoba podľa § 23 ods. 1 písm. a),
e)	opis primeraného organizačného a technického vybavenia na poskytovanie osobitného finančného vzdelávania vrátane webového sídla budúceho poskytovateľa osobitného finančného vzdelávania, na ktorom bude poskytovateľ osobitného finančného vzdelávania zverejňovať najmä dátum, miesto, čas osobitného finančného vzdelávania a sektory, v ktorých sa bude osobitné finančné vzdelávanie poskytovať, a to pre všetky stupne odbornej spôsobilosti v ktorých sa bude osobitné finančné vzdelávanie poskytovať,
f)	sektory, v ktorých má budúci poskytovateľ osobitného finančného vzdelávania záujem poskytovať osobitné finančné vzdelávanie, 
g)	doklad preukazujúci uhradenie poplatku.
(8)	Navrhovateľ na zápis do registra poskytovateľov je povinný pred podaním návrhu uhradiť poplatok za návrh na zápis do registra poskytovateľov. Poplatok za  návrh na zápis do registra poskytovateľov je príjmom Národnej banky Slovenska.
(9)	Za správnosť a úplnosť údajov v návrhu na zápis do registra poskytovateľov zodpovedá navrhovateľ na zápis do registra poskytovateľov. 
(10)	Ak je návrh na zápis do registra poskytovateľov úplný a poplatok bol riadne a včas uhradený, Národná banka Slovenska do 30 kalendárnych dní odo dňa doručenia úplného návrhu na zápis do registra poskytovateľov
a)	zapíše navrhovateľa na zápis do registra poskytovateľov,
b)	pridelí poskytovateľovi osobitného finančného vzdelávania prístupové práva do zoznamu vedeného Národnou bankou Slovenska podľa § 22 ods. 9 prvej vety a
c)	odošle poskytovateľovi osobitného finančného vzdelávania  informáciu o prihlasovacích údajoch do zoznamu vedeného  Národnou bankou Slovenska podľa § 22 ods. 9 prvej vety.
	(11) Ak je návrh na zápis do registra poskytovateľov neúplný, Národná banka Slovenska vyzve navrhovateľa na zápis do registra poskytovateľov na jeho doplnenie spolu s určením lehoty. Ak neúplný návrh v určenej lehote nie je doplnený, na takýto návrh sa hľadí ako keby nebol podaný a Národná banka Slovenska o tom písomne informuje poskytovateľa osobitného finančného vzdelávania do troch pracovných dní od doručenia návrhu na zápis Národnej banke Slovenska. Poplatok za neúplný návrh na zápis do registra poskytovateľov sa nevracia. 
(12) Ak navrhovateľ na zápis do registra poskytovateľov nepreukáže splnenie niektorej z podmienok uvedených v odseku 6, Národná banka Slovenska ho nezapíše do registra poskytovateľov a o tejto skutočnosti ho písomne informuje v lehote 30 kalendárnych dní od doručenia návrhu podľa odseku 7.
(13)	Poskytovateľ osobitného finančného vzdelávania je povinný 
a)	spĺňať podmienky na zápis do registra poskytovateľov nepretržite počas celej doby zápisu v registri poskytovateľov, 
b)	informovať Národnú banku Slovenska bez zbytočného odkladu o akejkoľvek zmene v skutočnostiach, ktoré sú posudzované v návrhu na zápis do registra poskytovateľov a to spolu s dokladom preukazujúcim novú skutočnosť,
c)	vo všetkých sektoroch, v ktorých je oprávnený vykonávať osobitné finančné vzdelávanie, uskutočniť osobitné finančné vzdelávanie aspoň raz za kalendárny polrok, a to pre všetky stupne odbornej spôsobilosti, v ktorých sa osobitné finančné vzdelávanie vykonáva,
d)	termíny konania osobitného finančného vzdelávania najmenej v rozsahu dátum, miesto, čas, stupne a sektory, v ktorých sa bude osobitné finančné vzdelávanie poskytovať, zverejňovať na svojom webovom sídle najneskôr 15 kalendárnych dní pred uskutočnením osobitného finančného vzdelávania,
e)	do troch pracovných dní od uskutočnenia osobitného finančného vzdelávania nahlásiť účastníkov, ktorí osobitné finančné vzdelávanie absolvovali, do zoznamu osôb podľa § 22 ods. 9 prvej vety, a to v rozsahu meno, priezvisko, trvalý pobyt, rodné číslo, dátum absolvovania osobitného finančného vzdelávania, stupeň a sektory, v ktorých bolo  osobitné finančné vzdelávanie absolvované; nahlasované údaje musia byť pravdivé a úplne.
(14)	Národná banka Slovenska zruší zápis v registri poskytovateľov, ak
a)	poskytovateľ osobitného finančného vzdelávania podá návrh na zrušenie zápisu v registri poskytovateľov,
b)	právnická osoba, ktorá je poskytovateľom osobitného finančného vzdelávania, bola zrušená,
c)	fyzická osoba, ktorá je poskytovateľom osobitného finančného vzdelávania, zomrela alebo bola vyhlásená za mŕtveho,
d)	nadobudlo právoplatnosť rozhodnutie o zrušení zápisu v registri poskytovateľov.
(15) Národná banka Slovenska zruší zápis v registri poskytovateľov do 15 kalendárnych dní odo dňa, v ktorom sa dozvedela o dôvodoch zrušenia zápisu podľa odseku 13. O zrušení zápisu v registri poskytovateľov z dôvodov podľa odseku 14 a) informuje Národná banka Slovenska osobu, ktorej zápis bol v registri poskytovateľov zrušený, a to do 15 kalendárnych dní odo dňa zrušenia zápisu. 
(16)	Obsah a rozsah osobitného finančného vzdelávania, spôsob jeho vykonania a ďalšie podrobnosti o osobitnom finančnom vzdelávaní ustanoví všeobecne záväzný právny predpis, ktorý vydá Ministerstvo financií Slovenskej republiky.“.

62. V § 23 odseky 2 a 3  znejú:
„(2) Dôveryhodnou osobou počas celej doby platnosti povolenia na výkon činnosti alebo platnosti zápisu v registri musí byť
a) samostatný finančný agent, ktorý je fyzickou osobou, finančný poradca, ktorý je fyzickou osobou, člen štatutárneho orgánu samostatného finančného agenta, člen štatutárneho orgánu finančného poradcu, člen dozorného orgánu samostatného finančného agenta, člen dozorného orgánu finančného poradcu, odborný garant samostatného finančného agenta, odborný garant finančného poradcu a každý zamestnanec samostatného finančného agenta vykonávajúci činnosť, ktorej obsahom je finančné sprostredkovanie, každý zamestnanec finančného poradcu vykonávajúci činnosť, ktorej obsahom je finančné poradenstvo,
b) viazaný finančný agent, , podriadený finančný agent, , viazaný investičný agent, , sprostredkovateľ doplnkového poistenia, člen štatutárneho orgánu viazaného finančného agenta podľa § 24 ods. 2, člen štatutárneho orgánu podriadeného finančného agenta podľa § 24 ods. 2, člen štatutárneho orgánu viazaného investičného agenta podľa § 24 ods. 2, člen štatutárneho orgánu sprostredkovateľa doplnkového poistenia podľa § 24 ods. 2, odborný garant viazaného finančného agenta, podriadeného finančného agenta a viazaného investičného agenta a každý zamestnanec, člen štatutárneho orgánu viazaného finančného agenta, podriadeného finančného agenta, viazaného investičného agenta a sprostredkovateľ doplnkového poistenia vykonávajúci činnosť, ktorej obsahom je finančné sprostredkovanie.
(3) Dôveryhodnosť preukazuje
a) osoba uvedená v odseku 2 písm. a) Národnej banke Slovenska podľa § 18,
b) viazaný finančný agent,  podriadený finančný agent a viazaný investičný agent a ich odborní garanti a sprostredkovateľ doplnkového poistenia navrhovateľovi ku dňu podania návrhu na zápis do príslušného zoznamu v príslušnom podregistri podľa § 13, 
c) zamestnanec finančného agenta alebo finančného poradcu ku dňu začatia vykonávania činnosti, ktorej obsahom je finančné sprostredkovanie alebo finančné poradenstvo, finančnému agentovi alebo finančnému poradcovi.“.

63. V § 23 sa vypúšťa odsek 4.

Doterajší odsek 5 sa označuje ako odsek 4.

64. V § 24 ods. 2 sa za slovo „povinný“ vkladá  slovo „písomne“ a za slovo „ustanoviť“ sa vkladá slovo „aspoň“.

65. V § 25 ods. 1 sa vypúšťa slovo „samostatný“ vo všetkých tvaroch.

66. V § 25 sa za odsek 8 vkladá nový odsek 9, ktorý znie:
„(9) Finančná inštitúcia je povinná uchovávať a aktualizovať všetky nevyhnutné doklady na vykonávanie činnosti odborného garanta podľa odseku 6. Finančná inštitúcia na požiadanie orgánu dohľadu je povinná poskytnúť meno a priezvisko osoby odborného garanta.“.

Doterajší odsek 9 sa označuje ako odsek 10.

67. V § 27 odsek 1 znie:
„(1) Finančný agent a finančný poradca sú povinní prijať opatrenia potrebné na zistenie vzájomného konfliktu záujmov medzi ním, ak ide o fyzickú osobu, štatutárnym orgánom, členmi jeho štatutárneho orgánu, ak ide o právnickú osobu, a jeho zamestnancami a osobami  prepojenými s finančným agentom alebo finančným poradcom vzťahom kontroly27) a ich klientami alebo medzi klientami navzájom. Ak sa pri vykonávaní finančného sprostredkovania alebo finančného poradenstva nie je možné vyhnúť konfliktu záujmov, musí sa povaha a príčina konfliktu záujmov oznámiť klientovi pred vykonávaním finančného sprostredkovania alebo finančného poradenstva, pričom táto informácia musí byť poskytnutá písomne alebo na trvanlivom médiu a zároveň musia zahŕňať dostatočné podrobnosti, ktoré zohľadňujú povahu klienta, aby sa mu umožnilo prijať informované rozhodnutie s ohľadom na činnosti finančného sprostredkovania a finančného poradenstva, v súvislosti s ktorými dochádza ku konfliktom záujmov. Ak nie je možné vyhnúť sa konfliktu záujmov je finančný agent a finančný poradca povinný uprednostniť záujmy klienta pred vlastnými záujmami a ak vznikne konflikt záujmov medzi klientami navzájom, zaistiť rovnaké a spravodlivé zaobchádzanie so všetkými klientami.“. 

68. V § 27 sa vypúšťa odsek 3.

Doterajšie odseky 4 až 6 sa označujú ako odseky 3 až 5.

69. V § 27 ods. 3 sa vypúšťajú písmená c) a d).

70. V § 27 ods. 4 sa slová „odseku 1, odseku 2 písm. b), odseku 3, odseku 4 písm. c) a d)“ nahrádzajú slovami „odseku 1 a odseku 2 písm. b)“.

71. V § 27 ods.  5 sa slová „až 5“ nahrádzajú slovami „až 4“.

72. V § 28 ods. 4 písmeno a) znie:
„a) sumy, ktoré boli uhradené prostredníctvom finančného agenta alebo finančného sprostredkovateľa z iného členského štátu v sektore poistenia alebo zaistenia finančnej inštitúcii, okamihom ich prevzatia v hotovosti alebo ich pripísaním na účet finančného agenta alebo finančného sprostredkovateľa z iného členského štátu v sektore poistenia alebo zaistenia,“.

73. V § 28 sa vypúšťa odsek 5.

Doterajší odsek 6 sa označuje ako odsek 5.

74. V § 28 ods. 5 sa slová „až 5“ nahrádzajú slovami „až 4“.

75. V § 30 ods. 2 sa slová  „limit poistného plnenia pre toto poistné krytie“ nahrádzajú slovami „výška poistného krytia“ a vypúšťa sa slovo „dohodnutej“: 

76. V § 30 ods. 2 a 3 sa vypúšťa slovo „samostatný“ vo všetkých tvaroch.

77. V § 30 ods. 3 sa suma „1 120 200 eur“ nahrádza sumou „1 250 000 eur“ a suma „1 680 300 eur“ sa nahrádza sumou „1 880 000 eur“.

78. V § 30 ods. 4 sa za slová „odseku 2“ vkladajú slová „spolu s dokladom o uhradení poistného“.  

79. V § 30 odseky 5 a 6 znejú: 
„(5) Ak viazaný finančný agent nespĺňa povinnosť podľa odseku 2, za škodu ním spôsobenú pri vykonávaní finančného sprostredkovania zodpovedá navrhovateľ.
(6) Ak podriadený finančný agent nespĺňa povinnosť podľa odseku 2, za škodu ním spôsobenú pri vykonávaní finančného sprostredkovania zodpovedá navrhovateľ.“.

80. V § 30 sa vypúšťa  odsek  7.

Doterajší odsek 8 sa označuje ako odsek 7.

81. § 32 vrátane nadpisu znie:

„§ 32
Náklady na finančné sprostredkovanie a na finančné poradenstvo

(1) Finančný agent  nesmie v súvislosti s vykonávaním finančného sprostredkovania prijímať od neprofesionálneho klienta akékoľvek peňažné plnenie alebo nepeňažné plnenie.
(2)	Pred vykonávaním finančného sprostredkovania musí byť neprofesionálny klient jednoznačne presným a zrozumiteľným spôsobom písomne alebo na inom trvanlivom médiu informovaný o existencii, povahe a výške odmeny, ktorú prijíma finančný agent za finančné sprostredkovanie vo vzťahu k uzatváranej zmluve, ak osobitný zákon neustanovuje inak.37a)
(3) V súvislosti s vykonávaním finančného sprostredkovania nesmie finančný agent poskytovať klientovi alebo potenciálnemu klientovi žiadne finančné výhody alebo výhody hmotnej povahy alebo nehmotnej povahy. Za takéto výhody sa nepovažuje poskytnutie drobných reklamných predmetov.
(4) Finančný poradca nesmie v súvislosti s vykonávaním finančného poradenstva prijímať akékoľvek peňažné plnenie alebo nepeňažné plnenie okrem plnenia od klienta.
(5) Finančný agent nesmie byť odmeňovaný ani nesmie odmeňovať alebo posudzovať výkonnosť svojich zamestnancov spôsobom, ktorý by bol v rozpore s ich povinnosťou konať v súlade s najlepšími záujmami klientov. Za týmto účelom nesmie zaviesť žiadne mechanizmy v podobe odmien, cieľov predaja, ani iných nástrojov, ktoré by mohli byť pre finančného agenta alebo jeho zamestnancov stimulom, aby klientovi odporúčali určitý finančný produkt, ak by bolo možné ponúknuť klientovi iný finančný produkt, ktorý by lepšie spĺňal jeho potreby.“. 

Poznámka pod čiarou k odkazu 37a znie:
„37a) Napríklad zákon č. 90/2016 Z. z. v znení zákona č. 299/2016 Z. z.“. 

82. V § 33 ods. 2 písmeno a) znie:
„a) na základe písomnej zmluvy s jednou finančnou inštitúciou alebo viacerými finančnými inštitúciami a o tom, či tieto písomné zmluvy majú výhradnú povahu alebo nevýhradnú povahu a oznámi mu aj obchodné mená týchto finančných inštitúcií, alebo.“.

83. V § 33 ods. 4 sa nad slovom „účasť“ vypúšťa odkaz 38.
 
Poznámka pod čiarou k odkazu 38 sa vypúšťa. 

84. V § 33 ods. 4 písmeno f) znie: 
„f) výšku akýchkoľvek platieb iných ako bežných platieb za finančnú službu spolu s informáciou o každej takejto platbe.“.

85. V § 33 sa odsek 5 dopĺňa písmenami d) a e), ktoré znejú:
„d) kvalifikovanú účasť finančného poradcu na základnom imaní alebo na hlasovacích právach na finančnej inštitúcii v sektoroch, v ktorých má finančný poradca udelené povolenie na vykonávanie činnosti,
e) kvalifikovanú účasť finančnej inštitúcii v sektoroch, v ktorých má finančný poradca udelené povolenie na vykonávanie činnosti alebo osoby ovládajúcej túto finančnú inštitúciu na základnom imaní alebo na hlasovacích právach finančného agenta.“.

86. V § 33 ods. 7 písmeno a) znie:
„a) písomné alebo na inom trvanlivom médiu podľa odseku 10 alebo prostredníctvom webového sídla podľa odseku 12,“.

87. V § 33 sa odsek 7 dopĺňa písmenom d), ktoré znie:
„d) poskytnuté bezplatne“. 

88. V § 33 ods. 9 sa vypúšťajú slová „na trvanlivom médiu  alebo prostredníctvom internetovej stránky“.

89. V § 33 ods. 10 úvodná veta znie: „Informácie uvedené v odsekoch 1 až 6 a v § 35 ods. 6 sa môžu poskytnúť na inom trvanlivom médiu ako je písomná forma, ak sú splnené tieto podmienky:“.

90. V § 33 sa za odsek 10 vkladajú nové odseky 11 až 14, ktoré znejú:
„(11) Na požiadanie finančného agenta alebo finančného poradcu je klient povinný písomne alebo na inom trvanlivom médiu potvrdiť mu prevzatie informácií uvedených v odsekoch 1 až 6.
(12) Informácie uvedené v odsekoch 1 až 6 a § 37d možno poskytnúť prostredníctvom webového sídla, ak je určené osobitne pre klienta alebo ak sú splnené tieto podmienky: 
a) poskytnutie týchto informácií prostredníctvom webového sídla je vhodné s ohľadom na kontakt medzi distribútorom finančných služieb a klientom, 
b) klient súhlasil s poskytnutím týchto informácií prostredníctvom webového sídla, 
c) klient bol elektronicky informovaný o adrese webového sídla a o mieste na webovom sídle, kde možno získať prístup k týmto informáciám,
d) je zabezpečené, že tieto informácie sú k dispozícii na webovom sídle primerane dlho na to, aby sa s nimi klient mohol oboznámiť.
(13) Poskytovanie informácií podľa odsekov 11 a 12 s použitím iného trvanlivého média ako je písomná forma alebo prostredníctvom webového sídla je možné len, ak klient poskytol na tieto účely emailovú adresu.
(14) Pred uzavretím zmluvy o poskytnutí finančnej služby alebo, ak je to odôvodnené, pri jej zmene prostredníctvom sprostredkovateľa doplnkového poistenia podľa § 1 ods. 3 písm. b) je samostatný finančný agent povinný zabezpečiť splnenie týchto povinností vo vzťahu k potenciálnemu klientovi alebo klientovi: 
a) poskytnúť názov alebo obchodné meno sprostredkovateľa doplnkového poistenia podľa § 1 ods. 3 písm. b), jeho sídlo, právnu formu a identifikačné číslo, ak bolo pridelené ak ide o právnickú osobu; meno a priezvisko sprostredkovateľa doplnkového poistenia podľa § 1 ods. 3 písm. b), jeho trvalý pobyt alebo miesto podnikania, ak ide o fyzickú osobu,
b) informovať o postupe pri podávaní sťažností na vykonávanie finančného sprostredkovania týmto sprostredkovateľom doplnkového poistenia a osobitné predpisy39) upravujúce mimosúdne vyrovnanie sporov vyplývajúcich z finančného sprostredkovania,
c) prijať vhodné a primerané opatrenia na zabezpečenie súladu s § 34, § 35 a § 37c,
d) predložiť informačný dokument o poistnom produkte,
e) poskytnúť uvedené informácie úplne, presne, pravdivo, zrozumiteľne, jednoznačne, prehľadne a nezavádzajúcim spôsobom.“.

Doterajšie odseky 11 až 17 sa označujú ako odseky 15 až 21.

91. V § 33 ods. 21 sa číslo „16“ nahrádza číslom „20“.

92. § 33 sa dopĺňa odsekom 22, ktorý znie:
„(22) Povinnosť poskytnúť informácie podľa odsekov 1 až 6 sa nevzťahuje na poistenie veľkých rizík.“.

93. V § 34 ods. 1 sa na konci pripája  táto veta: „Reklama a propagácia finančného sprostredkovania alebo finančného poradenstva musí obsahovať presnú informáciu, že sa jedná o reklamu alebo propagáciu.“.

94. V § 35 ods. 1 sa na konci pripájajú tieto vety: „Pri finančnom sprostredkovaní investičných produktov založených na poistení je finančný agent alebo finančný poradca povinný zistiť aj  informácie týkajúce sa schopnosti klienta znášať straty a informácie o investičných cieľoch klienta vrátane jeho odolnosti voči riziku, tak aby finančný agent alebo finančný poradca mohol klientovi odporučiť investičné produkty založené na poistení, ktoré sú pre neho vhodné a ktoré predovšetkým zodpovedajú postoju klienta k riziku a schopnosti znášať straty. Na požiadanie finančného agenta alebo finančného poradcu je klient povinný písomne alebo na inom trvanlivom médiu potvrdiť mu splnenie povinností podľa prvej vety alebo druhej vety.“.

95. V § 35 ods. 5 sa za slovo „klient“ vkladajú slová „písomne alebo na inom trvanlivom médiu“.

96. § 35 sa dopĺňa odsekom 6, ktorý znie:
„(6) Ak finančný agent alebo finančný poradca vyhodnotí na základe informácií podľa odseku 1, že finančná služba je pre klienta vhodná, predloží klientovi vyhlásenie o vhodnosti písomne alebo na inom trvanlivom médiu. Ak finančný agent alebo finančný poradca vyhodnotí na základe informácií podľa odseku 1, že finančná služba nie je pre klienta vhodná, upozorní na túto skutočnosť klienta písomne alebo na inom trvanlivom médiu.“. 

97. § 36 sa dopĺňa odsekom 11, ktorý znie:
„(11) Navrhovateľ, ktorý je finančnou inštitúciou, súčasne s podaním žiadosti podľa § 14 ods. 12 oznámi Národnej banke Slovenska údaje o odbornom garantovi finančnej inštitúcie v rozsahu meno, priezvisko, adresa trvalého pobytu a rodné číslo; ak rodné číslo nebolo na území Slovenskej republiky pridelené, uvedie sa dátum narodenia. Súčasťou oznámenia je aj vyhlásenie o splnení podmienok dôveryhodnosti a odbornej spôsobilosti odborného garanta finančnej inštitúcie. Zmenu tohto odborného garanta je povinný navrhovateľ, ktorý je finančnou inštitúciou, oznámiť Národnej banke Slovenska bez zbytočného odkladu spolu s vyhlásením o splnení podmienok odbornej spôsobilosti nového odborného garanta.“.

98. § 37 sa dopĺňa odsekom 3, ktorý znie:
„(3) Na finančného agenta v sektore kapitálového trhu a finančného poradcu v sektore kapitálového trhu sa vzťahujú aj ustanovenia osobitného predpisu.41a)“.

Poznámka pod čiarou k odkazu 41a znie:
„41a) § 71 a § 71l zákona č. 566/2001 Z. z. v znení neskorších predpisov.“.

99. Za § 37a sa vkladajú § 37b až 37d, ktoré vrátane nadpisov znejú:

„§ 37b

Osobitné ustanovenia o pravidlách činnosti vo vzťahu ku klientom pri vykonávaní finančného sprostredkovania a finančného poradenstva v sektore poistenia alebo zaistenia

(1) Finančný agent a finančný poradca v sektore poistenia alebo zaistenia je povinný pred uzavretím zmluvy o poskytnutí finančnej služby predložiť potenciálnemu klientovi informačný dokument o poistnom produkte41b). To neplatí, ak sa jedná o poistenie veľkých rizík.
(2) Finančný agent alebo finančný poradca v sektore poistenia alebo zaistenia je povinný zaviesť mechanizmy, aby získal všetky informácie o každom poistnom produkte  a aby porozumel vlastnostiam každého poistného produktu a vymedzenému cieľovému trhu. 

§ 37c
Krížový predaj

(1) Ak sa poistný produkt ponúka spolu s doplnkovým produktom alebo službou, ktoré nie sú poistením, a to ako súčasť balíka alebo jednej zmluvy finančný agent alebo finančný poradca  informuje klienta o tom, či jednotlivé zložky balíka alebo zmluvy možno kúpiť osobitne. Ak je možné jednotlivé zložky balíka alebo zmluvy kúpiť osobitne, finančný agent alebo finančný poradca poskytne primeraný opis jednotlivých  zložiek balíka  alebo  zmluvy, ako aj informáciu o nákladoch a poplatkoch  každej ponúkanej zložky balíka alebo zmluvy.
(2) Ak sa riziko alebo poistné krytie vyplývajúce z balíka  alebo  zmluvy  podľa odseku 1 odlišuje od rizika alebo krytia jednotlivých  zložiek balíka alebo zmluvy ponúkaných samostatne, finančný agent alebo finančný poradca poskytne primeraný opis jednotlivých  zložiek zmluvy alebo balíka a informácie, akým spôsobom ich vzájomné pôsobenie mení riziká alebo poistné krytie. 
(3) Ak je poistný produkt doplnkom k  produktu alebo  službe, ktorá nie je poistením, ako súčasť balíka alebo jednej zmluvy,  finančný agent alebo finančný poradca ponúkne klientovi možnosť kúpiť  produkt alebo  službu oddelene. 
(4) Ustanovenia odsekov 1 a 3 nebránia poskytovať poistné produkty, ktoré kryjú rôzne druhy poistných rizík.

§ 37d
Investičné produkty založené na poistení 

(1) Pred uzavretím poistnej zmluvy  o investičnom produkte založenom na poistení sa klientovi alebo potenciálnemu klientovi poskytnú aj  informácie
a) o tom, či bude poskytované pravidelné posúdenie vhodnosti jemu odporučených investičných produktov založených na poistení,
b) vo vzťahu k ponúkanému investičnému produktu založenom na poistení a k navrhovaným investičným stratégiám, primerané odporúčania a upozornenia na riziká s nimi spojené, 
c) o všetkých nákladoch a poplatkoch , ktoré nie sú spôsobené trhovým rizikom, v súhrnnej podobe, aby klient alebo potenciálny klient porozumel celkovým nákladom, ako aj kumulatívnemu účinku na návratnosť investície, a na žiadosť klienta alebo potenciálneho klienta mu musí byť poskytnutý rozpis nákladov a poplatkov; v relevantných prípadoch sa takéto informácie poskytujú klientovi alebo potenciálnemu klientovi pravidelne v priebehu celého životného cyklu investície, a to najmenej raz ročne. 
(2) Informácie uvedené v odseku 1 sa poskytujú zrozumiteľnou formou takým spôsobom, aby klient alebo potenciálny klient pochopil charakter a riziká ponúkaného investičného produktu založeného na poistení, a teda mohol prijať informované investičné rozhodnutia. 
(3) Ak ide o uzavretie zmluvy o investičnom produkte založenom na poistení prostredníctvom prostriedkov diaľkovej komunikácie, finančný agent poskytne klientovi alebo potenciálnemu klientovi vyhlásenie o vhodnosti na trvanlivom médiu bezprostredne po tom, ako klient alebo potenciálny klient uzavrie zmluvu o investičnom produkte založenom na poistení, ak klient alebo potenciálny klient súhlasil s prijatím tohto vyhlásenia po uzavretí tejto zmluvy a finančný agent poskytol klientovi alebo potenciálnemu klientovi možnosť odložiť uzavretie tejto zmluvy  až po prijatí vyhlásenia o vhodnosti.
(4) Ak finančný agent alebo finančný poradca informoval klienta alebo potenciálneho klienta, že bude vykonávať pravidelné posúdenie vhodnosti investičného produktu založeného na poistení, predkladá správu o jeho vhodnosti, ktorá obsahuje aktualizované vyhlásenie o tom, ako investičný produkt založený na poistení zodpovedá preferenciám, cieľom a iným potrebám klienta alebo potenciálneho klienta.“.

Poznámka pod čiarou k odkazu 41b znie:
„41b) Vykonávacie nariadenie Európskej komisie  č. .../2017.“.

100. V § 38 ods. 1 sa za slovo „poradcom“ vkladá čiarka a slová „dohľad nad vykonávaním osobitného finančného vzdelávania poskytovateľom“.

101. § 38 sa dopĺňa odsekom 16, ktorý znie:
„(16) Národná banka Slovenska informuje Európsku komisiu o akýchkoľvek problémoch osôb, ktoré vykonávajú finančné sprostredkovanie v sektore poistenia alebo zaistenia v iných ako členských štátoch.“.

102. § 39 vrátane nadpisu znie:

„§ 39
Sankcie

(1) Ak Národná banka Slovenska zistí nedostatky v činnosti finančného agenta, finančného poradcu alebo navrhovateľa spočívajúce v nedodržiavaní podmienok alebo povinností vyplývajúcich  z rozhodnutí   vydaných   Národnou   bankou   Slovenska,   v nedodržiavaní   alebo v obchádzaní  ustanovení  tohto  zákona,  osobitných  predpisov  v rozsahu  z nich  vyplývajúcom  a všeobecne záväzných právnych predpisov vydaných na ich vykonanie, ktoré sa vzťahujú na vykonávanie finančného sprostredkovania alebo vykonávanie finančného poradenstva týmito osobami, alebo ak zistí, že finančné sprostredkovanie alebo finančné poradenstvo vykonáva osoba, ktorá nie je zapísaná v registri alebo nemá na túto činnosť udelené povolenie podľa § 18 Národnou bankou Slovenska
a) uloží finančnému agentovi, finančnému poradcovi alebo navrhovateľovi opatrenia na  odstránenie a na nápravu zistených nedostatkov, lehotu na ich splnenie a povinnosť v určenej lehote informovať Národnú banku Slovenska o ich splnení,
b) uloží finančnému agentovi, finančnému poradcovi alebo navrhovateľovi pokutu do výšky 5 000 000 eur, ak ide o právnickú osobu alebo do výšky 700 000 eur, ak ide o fyzickú osobu,
c) obmedzí alebo pozastaví samostatnému finančnému agentovi alebo finančnému poradcovi vykonávanie činnosti v niektorom z príslušných sektorov,
d) odoberie samostatnému finančnému agentovi alebo finančnému poradcovi príslušné povolenie podľa § 18 alebo obmedzí príslušné povolenie podľa § 18 vo vzťahu k niektorým z príslušných sektorov,
e) zruší zápis viazaného finančného agenta, podriadeného finančného agenta alebo viazaného investičného agenta,
f) uloží osobe, ktorá vykonáva finančné sprostredkovanie alebo finančné poradenstvo bez zápisu v registri alebo bez príslušného povolenia podľa § 18, pokutu do výšky 5 000 000 eur, ak ide o právnickú osobu alebo do výšky 700 000 eur, ak ide o fyzickú osobu a ukončiť nepovolenú činnosť.
(2) Ak Národná banka Slovenska zistí nedostatky v činnosti finančného sprostredkovateľa z iného členského štátu v sektore poistenia alebo zaistenia spočívajúce v nedodržiavaní alebo v obchádzaní ustanovení tohto zákona, osobitných zákonov alebo iných všeobecne záväzných právnych predpisov, ktoré sa vzťahujú na jeho činnosť na území Slovenskej republiky, alebo ak Národná banka Slovenska zistí, že jeho činnosť vykonávaná na území Slovenskej republiky môže viesť k ohrozeniu záujmu finančných spotrebiteľov, môže Národná banka Slovenska v súlade s § 11 až 11d finančnému sprostredkovateľovi z iného členského štátu v sektore poistenia alebo zaistenia alebo finančnému sprostredkovateľovi z iného členského štátu v sektore poskytovania úverov na bývanie
a) uložiť opatrenia na odstránenie a na nápravu zistených nedostatkov, lehotu na ich splnenie a povinnosť v určenej lehote informovať Národnú banku Slovenska o ich splnení,
b) uložiť pokutu do výšky 5 000 000 eur, ak ide o právnickú osobu alebo do výšky 700 000 eur, ak ide o fyzickú osobu,
c) obmedziť alebo pozastaviť vykonávanie činnosti.
(3) Ak Národná banka Slovenska zistí nedostatky v činnosti poskytovateľa spočívajúce v nedodržiavaní podmienok alebo povinností vyplývajúcich z rozhodnutí vydaných Národnou bankou Slovenska, v nedodržiavaní alebo v obchádzaní ustanovenia § 22a alebo ak zistí, že osobitné finančné vzdelávanie vykonáva osoba, ktorá nie je zapísaná v registri poskytovateľov, 
a)  uloží poskytovateľovi osobitného finančného vzdelávania opatrenia na odstránenie a nápravu zistených nedostatkov, lehotu na ich splnenie a povinnosť v určenej lehote informovať Národnú banku Slovenska o ich splnení,
b) uloží poskytovateľovi osobitného finančného vzdelávania pokutu do výšky 50 000 eur,
c) obmedzí alebo pozastaví poskytovateľovi osobitného finančného vzdelávania vykonávanie činnosti,
d) zruší poskytovateľovi osobitného finančného vzdelávania zápis v registri poskytovateľov,
e) uloží osobe, ktorá vykonáva osobitné finančné vzdelávanie v rozpore s týmto zákonom alebo bez zápisu v registri pokutu do výšky 50 000 eur a ukončiť nepovolenú činnosť.
(4) Sankcie podľa odsekov 1 až 3 možno ukladať samostatne alebo súbežne a opakovane. Sankcie podľa odsekov 1 až 3 možno uložiť do dvoch rokov od zistenia nedostatkov, najneskôr však do piatich rokov od ich vzniku. Premlčacie lehoty podľa druhej vety sa prerušujú, keď nastala skutočnosť zakladajúca prerušenie lehoty podľa osobitného zákona,45) pričom od prerušenia premlčania začína plynúť nová premlčacia lehota. Nedostatky uvedené v protokole o vykonanom dohľade na mieste  sa považujú za zistené odo dňa skončenia príslušného dohľadu na mieste podľa osobitného zákona.46)
(5)  Národná banka Slovenska je oprávnená aj mimo konania o uložení sankcie podľa odseku 1 až 3 prerokovať nedostatky v činnosti finančného agenta, finančného  poradcu, navrhovateľa, finančného sprostredkovateľa z iného členského štátu v sektore poistenia alebo zaistenia  alebo poskytovateľa, ktorý je povinný poskytnúť Národnej banke Slovenska ňou požadovanú súčinnosť.
(6) Ak sa pri vykonávaní dohľadu zistí, že v súvislosti s porušením povinnosti ustanovenej týmto zákonom získala majetkový prospech osoba, ktorá porušila povinnosť ustanovenú týmto zákonom, jej blízka osoba alebo osoba, ktorá má s ňou úzke väzby, môže Národná banka Slovenska uložiť osobe, ktorá získala majetkový prospech, povinnosť uhradiť náhradu rovnajúcu sa hodnote majetkového prospechu osobe, na ktorej úkor sa majetkový prospech získal.
(7) Národná banka Slovenska uloží za porušenie povinností vyplývajúcich z tohto zákona, osobitných predpisov v rozsahu z nich vyplývajúcom a všeobecne záväzných právnych predpisov vydaných na ich vykonanie, ktoré sa vzťahujú na vykonávanie finančného sprostredkovania alebo vykonávanie finančného poradenstva, alebo za porušenie podmienok alebo povinností vyplývajúcich z rozhodnutí vydaných Národnou bankou Slovenska fyzickej osobe, ktorá je štatutárnym orgánom finančného agenta, finančného poradcu, členovi štatutárneho orgánu alebo členovi dozorného orgánu finančného agenta alebo finančného poradcu pokutu do výšky 50 000 eur.
(8) Pokuta podľa odseku 1 písm. b) a f), odseku 2 písm. b), odseku 3 písm. b) a e) a odseku 7 je splatná do 30 dní odo dňa nadobudnutia právoplatnosti rozhodnutia o uložení pokuty. Pokuta podľa odseku 7 možno uložiť do dvoch rokov od zistenia porušenia povinností, najneskôr však do piatich rokov od vzniku porušenia povinností. Pokuty sú príjmom štátneho rozpočtu. 
(9) Národná banka Slovenska ukladá sankcie podľa odsekov 1 až 3 podľa 
a) závažnosti, rozsahu a dĺžky trvania,
b) miery zodpovednosti zodpovednej fyzickej osoby alebo právnickej osoby,
c) finančnej situácie zodpovednej fyzickej alebo právnickej osoby podľa ročného príjmu  zodpovednej fyzickej osoby alebo celkového obratu zodpovednej právnickej osoby, 
d) výške ziskov, ktoré nadobudla zodpovedná fyzická osoba alebo právnická osoba, alebo strát, ktorým predišla, ak ich možno stanoviť,
e) strát pre klientov a tretie strany spôsobených porušením, ak ich možno stanoviť,
f) úrovne spolupráce zodpovednej fyzickej osoby alebo právnickej osoby,  
g) opatrení prijatých zodpovednou fyzickou osobou alebo právnickou osobou s cieľom zabrániť opakovanému porušeniu,  
h) predchádzajúcich porušení zodpovednej fyzickej osoby alebo právnickej osoby.
(10) O každej sankcii podľa odseku 1 uloženej finančnému sprostredkovateľovi v sektore poistenia alebo zaistenia so sídlom na území iného ako členského štátu alebo finančnému sprostredkovateľovi v sektore poskytovania úverov na bývanie so sídlom na území iného ako členského štátu informuje Národná banka Slovenska príslušný orgán dohľadu tohto štátu.“.

103. Za § 42b sa vkladá § 42c, ktorý vrátane nadpisu znie:

„§ 42c
Prechodné ustanovenie k úpravám účinným od 1. januára 2018

Osoby, ktoré vykonávajú finančné sprostredkovanie alebo finančné poradenstvo podľa predpisov účinných do 31. decembra 2017, sú povinné splniť požiadavky pre odbornú spôsobilosť podľa § 21 ods. 3 v znení účinnom od 1. januára 2018 v lehote do 30. septembra 2018.“.

104. V prílohe k zákonu názov prílohy znie:
„Zoznam preberaných právne záväzných aktov Európskej únie“.

105. Príloha sa dopĺňa tretím bodom a štvrtým bodom, ktoré znejú:
„3. Smernica Európskeho parlamentu a Rady (EÚ) 2016/97 z 20. januára 2016 o distribúcii poistenia (prepracované znenie) (Ú. v. EÚ L 26, 2.2.2016).
4. Smernica Európskeho parlamentu a Rady 2014/17/EÚ zo 4. februára 2014 o zmluvách o úvere pre spotrebiteľov týkajúcich sa nehnuteľností určených na bývanie a o zmene smerníc 2008/48/ES a 2013/36/EÚ a nariadenia (EÚ) č. 1093/2010 (Ú. v. EÚ L 60, 28. 2. 2014).“.

Čl. II

Zákon č. 39/2015 Z. z. o poisťovníctve a o zmene a doplnení niektorých zákonov v znení zákona č. 359/2015 Z. z., zákona č. 437/2015 Z. z., zákona č. 125/2016 Z. z. a zákona č. 339/2016 Z. z. sa dopĺňa takto:

1. V § 70 sa odsek 1 sa dopĺňa písmenami e) až h), ktoré znejú:
„e) poskytnúť potencionálnemu neprofesionálnemu klientovi jednoznačne presným a zrozumiteľným spôsobom písomne alebo na inom trvanlivom médiu informáciu o existencii, povahe a výške odmeny vyplácanej jej zamestnancom vo vzťahu k uzatváranej poistnej zmluve,
f) informovať potenciálneho klienta a klienta o výške akejkoľvek platby inej ako poistné, ak ju má klient po uzavretí poistnej zmluvy platiť,
g) pri reklame a propagácií svojich poistných produktov poskytovať pravdivé, jasné, prehľadné a nezavádzajúce informácie a presne označiť, že sa jedná o reklamu alebo propagáciu,
h) ku každému poistnému produktu, ktorého sú tvorcom, vypracovať informačný dokument o poistnom produkte podľa osobitného predpisu28a).“.

Poznámka pod čiarou k odkazu 28a znie:
„28a) Vykonávacie nariadenie Európskej komisie  č. .../2017.“.

 2. V § 70 sa odsek 2 sa dopĺňa písmenami d) a e), ktoré znejú:
„d) splnenie požiadaviek podľa osobitného predpisu,31a) ak využívajú služby sprostredkovateľov doplnkového poistenia, 
e) pri predaji svojich poistných produktov spĺňať požiadavky podľa osobitného predpisu.31b)“.  

Poznámky pod čiarou k odkazom 31a a 31b znejú:
„31a) § 33 ods. 7 zákona č. 186/2009 Z. z. 
31b) § 33,  § 35, § 37c a § 37d zákona č. 186/2009 Z. z. v znení neskorších predpisov.“.

3. § 70 sa dopĺňa odsekmi 9 až 13, ktoré znejú:
„(9) Poisťovňa a pobočka zahraničnej poisťovne nesmie odmeňovať alebo posudzovať výkonnosť svojich zamestnancov spôsobom, ktorý by bol v rozpore s ich povinnosťou konať v súlade s najlepšími záujmami potenciálnych klientov alebo klientov. Za týmto účelom nesmie zaviesť žiadne mechanizmy v podobe odmien, cieľov predaja ani iných nástrojov, ktoré by mohli byť pre jej zamestnancov stimulom, aby potenciálnemu klientovi alebo klientovi odporúčali určitý poistný produkt, ak by bolo možné ponúknuť potenciálnemu klientovi alebo klientovi iný poistný produkt, ktorý by lepšie spĺňal jeho potreby.
(10) Poisťovňa a pobočka zahraničnej poisťovne, ktorá vypracovala poistný produkt udržiava, prevádzkuje a prehodnocuje schvaľovací proces každého poistného produktu alebo jeho zmeny ešte pred jeho uvedením na finančný trh alebo pred jeho predajom potenciálnemu klientovi alebo klientovi. Schvaľovací proces poistného produktu musí byť pre príslušný poistný produkt vhodný a primeraný jeho povahe. 
(11) Schvaľovací proces poistného produktu musí vymedziť cieľový trh pre každý poistný produkt, zabezpečiť posúdenie všetkých relevantných rizík s ohľadom na takýto vymedzený cieľový trh a zabezpečiť, aby predaj poistného produktu  zodpovedal určenému cieľovému trhu a aby sa prijali primerané opatrenia s cieľom zabezpečiť predaj poistného produktu na určený cieľový trh.
(12) Poisťovňa a pobočka zahraničnej poisťovne musí rozumieť poistným produktom, ktoré ponúka alebo predáva, pravidelne ich musí preverovať, pričom prihliada na akékoľvek udalosti, ktoré by mohli významne ovplyvniť potenciálne riziko pre určený cieľový trh, aby posúdila, či príslušný poistný produkt aj naďalej zodpovedá potrebám vymedzeného cieľového trhu a či je plánovaná distribučná stratégia stále vhodná.
(13) Poisťovňa a pobočka zahraničnej poisťovne, ktorá vypracúvajú poistný produkt, poskytne finančnému agentovi alebo finančnému poradcovi všetky príslušné informácie o poistnom produkte a schvaľovacom procese poistného produktu vrátane určeného cieľového trhu poistného produktu.“.

4. Príloha sa dopĺňa štvrtým bodom, ktorý  znie:
„4. Smernica Európskeho parlamentu a Rady (EÚ) 2016/97 z 20. januára 2016 o distribúcii poistenia (prepracované znenie) (Ú. v. EÚ L 26, 2.2.2016).“.

Čl. III

Tento zákon nadobúda účinnosť 1. januára 2018.